Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα. [[Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θρεσπωτίας, τα ακόλουθα:]] Α.ΚΑΤΑΘΕΣΗ ΑΝΑΦΟΡΩΝ
Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επικαίρων ερωτήσεων της Δευτέρας 21 Μαρτίου 2016, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 656/15-3-2016 επίκαιρη ερώτηση της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Εσωτερικών και Διοικητικής Ανασυγκρότησης, σχετικά με την έξαρση του προβλήματος της διακίνησης - εμπορίας - χρήσης των ναρκωτικών στο κέντρο των Αθηνών. 2. Η με αριθμό 660/15-3-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση της επιδότησης μισθολογικού κόστους, βάσει Ευρωπαϊκών Κανονισμών. 3. Η με αριθμό 639/10-3-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με την Ελληνική Βιομηχανία Ζάχαρης. 4. Η με αριθμό 670/15-3-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των οργανισμών Εργατικής Κατοικίας και Εργατικής Εστίας. 5. Η με αριθμό 658/15-3-2016 επίκαιρη ερώτηση της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καταβολή των δεδουλευμένων των εργαζομένων στις Κοινωνικές Δομές Άμεσης Αντιμετώπισης της Φτώχειας. 6. Η με αριθμό 668/15-3-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημήτριου Καμμένου προς τον Υπουργό Υγείας, σχετικά με τα Κέντρα Πιστοποίησης Αναπηρίας και την αξιολόγηση της σκλήρυνσης κατά πλάκας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 661/15-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση μέτρου επιδότησης μισθολογικού κόστους, βάσει Ευρωπαϊκών Κανονισμών. 2. Η με αριθμό 640/10-3-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Εθνικής Άμυνας, σχετικά με τα Ελληνικά Αμυντικά Συστήματα (ΕΑΣ). 3. Η με αριθμό 671/15-3-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση συνδικαλίστριας, εργαζόμενης της αλυσίδας καταστημάτων - επιχείρησης καφέ «MIKEL COFFEE COMPANY» στη Δράμα. 4. Η με αριθμό 588/29-2-2016 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Απόστολου Καραναστάση προς τον Υπουργό Υγείας, σχετικά με την αντιμετώπιση των προβλημάτων στη λειτουργία του Γενικού Νοσοκομείου Λαμίας. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2776/29-1-2016 ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το Ταμείο Επικουρικής Ασφάλισης Πρατηριούχων Υγρών καυσίμων (ΤΕΑΠΥΚ). 2. Η με αριθμό 3163/15-2-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση της ομαλής λειτουργίας των Παιδικών, Βρεφικών και Βρεφονηπιακών σταθμών καθώς και των Κέντρων Δημιουργικής Απασχόλησης Παιδιών (ΚΔΑΠ) και Παιδιών με Αναπηρία (ΚΔΑΠμεΑ). Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πρώτη θα συζητηθεί η με αριθμό 632/8-3-2016 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Επικρατείας, σχετικά με τη λήψη μέτρων για την αμερόληπτη διεξαγωγή των δημοσκοπήσεων. Στην επίκαιρη ερώτηση θα απαντήσει ο Υπουργός κ. Νικόλαος Παππάς. Τον λόγο έχει ο κ. Παπαχριστόπουλος για δύο λεπτά.
Ευχαριστώ, κύριε Πρόεδρε. Κύριε Υπουργέ, μπορεί πράγματι η επικαιρότητα να καίει, γιατί όλοι πιστεύουμε ότι το προσφυγικό και η οικονομική κρίση είναι αυτή τη στιγμή τα πιο σοβαρά θέματα, ωστόσο και οι κανόνες της κοινοβουλευτικής δημοκρατίας, που είναι ένα διαχρονικό ζήτημα, δεν πρέπει να πηγαίνουνε πίσω. Θέλω να ξεκινήσω και να πω το εξής, ότι η Αμερική που έχει πληθυσμό πάνω από εκατόν πενήντα εκατομμύρια - δεν θυμάμαι ακριβώς το νούμερο - έχει λιγότερες δημοσκοπικές εταιρείες από όσες η Ελλάδα. Θέλω, επίσης, να θυμίσω ότι πριν από δώδεκα, δεκατέσσερα χρόνια έγινε μια έρευνα αγοράς στη Μεγάλη Βρετανία υποτίθεται σε τρεις χιλιάδες άτομα. Πληρώσανε κάποιοι ιδιώτες για να δουν αν το προϊόν τους μπορεί να προχωρήσει ή όχι. Η δημοσκόπηση έγινε, η δημοσκοπική εταιρεία τους είπε: «Ναι, μπορείτε» κι όταν αυτοί διασταύρωσαν τα στοιχεία - γιατί πλήρωναν - και ζήτησαν τα ονόματα των δημοσκοπούμενων και με τι τρόπο έγινε, διαπίστωσαν ότι το 70% από τα δήθεν δημοσκοπούμενα άτομα δεν υπήρχαν πουθενά. Η εταιρεία αυτή έκλεισε, πλήρωσε πρόστιμο και δεν ξαναεμφανίστηκε ποτέ. Ήταν μια εταιρεία που έκανε δημοσκοπήσεις όμως και σε πολιτικά ζητήματα, όπως είναι οι εκλογές. Κι έρχομαι στο προκείμενο, κύριε Υπουργέ, και ειλικρινά σας το λέω ότι κίνητρό μου δεν είναι η άδικη μεταχείριση του δικού μας του κόμματος. Θέλω να με πιστέψετε. Το έχω ξεχάσει αυτό το πράγμα, ότι κάναμε εκλογές επί τρεις συνεχόμενες εκλογικές αναμετρήσεις με την ψυχολογία της χαμένης ψήφου. «Γιατρέ, δεν μπαίνετε στη Βουλή, μην μας ζαλίζεις». Εγώ θέλω να αναφερθώ σε μερικά νούμερα και να σας θυμίσω τα εξής: Υπήρχε δημοσκοπική εταιρεία στις τελευταίες εκλογές για να μην πηγαίνω πολύ μακριά, η «GPO», όπου στις 18-9, τον Σεπτέμβριο που γίνανε οι εκλογές, έδινε 25% σε εσάς, στο ΣΥΡΙΖΑ και 25,3% στη Νέα Δημοκρατία. Το αποτέλεσμα ήταν 35,46% και 28%, δηλαδή μια διαφορά περίπου οκτώμισι μονάδων την εκμηδένισε. Ας πούμε ότι το στατιστικό λάθος είναι συν - πλην δύο και πάει στα κομμάτια. Ήρθε, όμως, το δημοψήφισμα, κύριε Υπουργέ, το οποίο δεν αφήνει καμμία, μα καμμία, αμφιβολία περί τίνος πρόκειται. Και εξηγούμαι: Στις 4-7 η εταιρεία «ALCO» δίνει 43,4% στο «όχι» και 44,8% στο «ναι». Η εταιρεία «GPO» δίνει 43,2% στο «όχι» και 47,1% στο «ναι». Ξέρουμε όλοι ότι το αποτέλεσμα ήταν είκοσι δύο μονάδες διαφορά, 61,31% και 38,96%. Δεν ανήκω σε αυτούς που μιλάνε για εισαγγελείς, για καρατομήσεις, για τέτοια, δεν μ' αρέσουν και δεν είναι και στο προσωπικό μου το στιλ, ωστόσο ρωτώ: Έχετε την πρόθεση να αλλάξετε τους κανόνες σε αυτές τις εταιρείες - που σας ξαναλέω ότι στα εκατόν πενήντα εκατομμύρια κατοίκων μπορεί να είναι σχεδόν ίσες, να μην πω και λιγότερες, με αυτές που υπάρχουν στην Ελλάδα - , ώστε να μη φυτρώνουν σαν τα μανιτάρια; Και θα δευτερολογήσω. Ευχαριστώ πολύ.
Βεβαίως, κύριε Παπαχριστόπουλε. Τον λόγο έχει ο κ. Νικόλαος Παππάς, Υπουργός Επικρατείας, για να απαντήσει στην επίκαιρη ερώτηση του κ. Παπαχριστόπουλου. Έχετε τον λόγο για τρία λεπτά, κύριε Υπουργέ.
Ευχαριστώ, κύριε Πρόεδρε. Κύριε Παπαχριστόπουλε, έχετε δίκιο να λέτε ότι υπάρχουνε φλέγοντα θέματα της επικαιρότητας αυτή τη στιγμή, αλλά κι εσείς νομίζω με την επίκαιρη ερώτησή σας αγγίζετε ένα θέμα το οποίο είναι εξαιρετικά σημαντικό και με αυτή την έννοια αξίζει πραγματικά και όπως προκύπτει και από την υποχρέωσή μας να ασχοληθούμε με αυτό. Μην ξύνετε, βέβαια, την πληγή του αριθμού των δημοσκοπικών εταιρειών, διότι περί του αριθμού έχουμε συζητήσει με πολύ έντονο τρόπο τελευταία και αυτό μπορεί να δώσει λαβές για άλλου τύπου κριτικές, οι οποίες δεν έχουνε και νόημα αυτή τη στιγμή να ακούγονται. Κύριε Παπαχριστόπουλε, το θεσμικό πλαίσιο καθορίζεται από τον ν. 3603. Όμως υπάρχει και επιστημονικό πλαίσιο, που υποτίθεται ότι καθορίζει τον τρόπο διεξαγωγής των δημοσκοπήσεων και αυτό το πλαίσιο αφορά τον Διεθνή Κώδικα Δεοντολογίας, τον Ευρωπαϊκό Οργανισμό Κοινής Γνώμης και Έρευνας και φυσικά τον ΣΕΔΕΑ, που είναι η ένωση των εταιρειών δημοσκοπήσεων. Φαίνεται - και εδώ βρίσκομαι σε θέση να συμφωνήσω μαζί σας - ότι αυτό το πλαίσιο δεν είναι αρκετό, διότι - κακά τα ψέματα - οι δημοσκοπήσεις γίνονται εργαλείο πολιτικής. Το αποτέλεσμά τους γίνεται λεζάντα, η λεζάντα γίνεται ερώτηση σε τηλεοπτικό πάνελ και αυτή η ερώτηση του τηλεοπτικού πάνελ επιδιώκει να πάρει τη μορφή αδιαμφισβήτητου πολιτικού κλίματος, στο οποίο όλοι - κόμματα, φορείς, η κοινωνία - θα πρέπει να προσαρμοστούν και να απαντήσουν. Στις 11 Ιανουαρίου συναντηθήκαμε με τον ΣΕΔΕΑ και συζητήσαμε ακριβώς αυτά τα θέματα. Είχε προηγηθεί και μία δημόσια παρέμβαση από τις εταιρείες δημοσκοπήσεων, οι οποίες ακριβώς διαισθάνθηκαν το ισχυρότατο πλήγμα στην αξιοπιστία τους, το οποίο επήλθε από την αδυναμία τους, όχι να προβλέψουν, αλλά να προσεγγίσουν και να ανιχνεύσουν τα αποτελέσματα των τελευταίων εκλογών και του δημοψηφίσματος. Έγινε ένας ανοιχτός διάλογος, που αφορούσε και το νομοθετικό πλαίσιο, που θα έχει στόχο την προάσπιση της πληροφόρησης αλλά και την προστασία - θα σας έλεγα - και των ερευνητικών εργαλείων και των ίδιων ερευνών της αγοράς, διότι είναι πλήγμα για τη δημοκρατία μας να υπάρχουν δυνατότητες αναλυτικών εργαλείων, τα οποία αναλυτικά εργαλεία να έχουν απολύτως καταπέσει στα μάτια της κοινής γνώμης ως προς τη χρησιμότητά τους. Θέλουμε, λοιπόν, να ενισχύσουμε το ρυθμιστικό πλαίσιο, για να περιορίσουμε τα φαινόμενα παραπλάνησης και να ενισχύσουμε την εμπεριστατωμένη έρευνα και θα σας έλεγα και ερευνών που δημοσιεύονται και μάλιστα όχι μόνο στον Τύπο, αλλά και στο διαδίκτυο, όπου εκεί υπάρχει ακόμα μεγαλύτερη ασυδοσία. Είμαστε εν αναμονή των προτάσεων του ΣΕΔΕΑ και θέλουμε να εστιάσουμε στην ενίσχυση της εποπτείας της διεξαγωγής των δημοσκοπήσεων. Θα ήθελα, όμως, να επισημάνω ότι, όσο και αν ο νομοθέτης και οι παράγοντες της αγοράς είναι σύμφωνοι και πρόθυμοι να λειτουργήσουν, κανείς δεν μπορεί να απαγορεύσει σε ένα μέσο ενημέρωσης να παραγγέλνει μια δημοσκόπηση σε εταιρεία που δεν είναι μέλος του ΣΕΔΕΑ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δέκα δευτερόλεπτα θα χρειαστώ, κύριε Πρόεδρε. Έτσι, δυστυχώς, τα μέσα ενημέρωσης είναι και αυτά υπόλογα για τον τρόπο με τον οποίο επιλέγουν να παρουσιάζουν και να προβάλλουν τις δημοσκοπήσεις. Θα επανέλθω στη δευτερολογία μου, κύριε Παπαχριστόπουλε.
Ευχαριστούμε τον κύριο Υπουργό. Ο κ. Παπαχριστόπουλος έχει τον λόγο, για να δευτερολογήσει.
Ξέρουμε όλοι, κύριε Υπουργέ, ότι, αν έβγαινε το «ναι», θα ήταν αλλιώς η κατάσταση. Δεν είναι μόνο η δημοσκόπηση, αλλά είναι και άλλα πολλά, που έκαναν τα ΜΜΕ εκείνη την ημέρα. Ξέρουμε το τι έγινε, ούτε το δικαίωμα του αυτοπροσδιορισμού δεν είχαμε, κυκλοφόρησαν ειδήσεις μετά τις δώδεκα η ώρα, έκλεισαν οι τράπεζες και πάει λέγοντας, αλλά δεν θέλω να τα θυμίσω. Δηλαδή, έγιναν απίστευτα πράγματα, που θα καθόριζαν ιστορικά την πορεία ενός τόπου. Θέλω να πιστεύω ότι, αν έβγαινε το «ναι» τη συγκεκριμένη στιγμή - βέβαια με μοχλό τις δημοσκοπήσεις - , πιθανόν να είχε παραιτηθεί η Κυβέρνηση, να είχαν αλλάξει τα δεδομένα τα πολιτικά. Γι' αυτό το θεωρώ πολύ μείζον θέμα και θέλω να βάλω τα εξής δύο πράγματα: Πρώτον, είμαι υπέρ της ιδιωτικής πρωτοβουλίας, αλλά με κανόνες. Ακόμα και για τον Τραμπ στην Αμερική, που κανένας δεν τον θέλει, δεν αμφισβητεί κανείς τις δημοσκοπήσεις. Θέλω να πω ότι γίνονται τουλάχιστον - έστω για κάτι κακό - σωστά, δηλαδή οι εταιρείες εκεί κάνουν σωστά τη δουλειά τους. Μιλάμε για χίλια άτομα και με την καινούργια τεχνολογία, που μπερδεύεται η κινητή με τη σταθερή τηλεφωνία. Το πλαίσιο έχει αλλάξει, έχει προχωρήσει η επιστήμη. Πόσο αξιόπιστη μπορεί να είναι μια δημοσκόπηση, που μάλιστα δεν ελέγχεται; Στην Ολλανδία θέλω να σας θυμίσω ότι υπάρχει, αν όχι on line, αλλά μια επιβεβαίωση σχεδόν μετά από μία ημέρα από ειδική υπηρεσία του Υπουργείου, που ελέγχει όλα τα δημοσκοπικά δεδομένα των εταιρειών και αν κάποια τη βρει σκάρτη στην Ολλανδία, την αποβάλλει αμέσως και τις βάζει και πρόστιμο. Πιστεύω ότι έχετε πεδίο μεγάλο μπροστά σας, ειδικά με τις τηλεοπτικές άδειες, που εκεί παίζεται το μεγαλύτερο παιχνίδι, να καθιερώσετε κανόνες και γι' αυτό. Ευχαριστώ πάρα πολύ, κύριε Υπουργέ.
Ευχαριστούμε τον κ. Παπαχριστόπουλο. Τον λόγο έχει ο Υπουργός κ. Παππάς, για τη δευτερολογία του.
Ευχαριστώ, κύριε Πρόεδρε. Κύριε Παπαχριστόπουλε, με βάση τον ν. 3603 στο Εθνικό Συμβούλιο Ραδιοτηλεόρασης τηρείται Μητρώο Φορέων και Επιχειρήσεων Δημοσκοπήσεων. Κάθε φορέας, για να αναλαμβάνει δημοσκοπήσεις, πρέπει να είναι εγγεγραμμένος στο μητρώο. Γι' αυτό ο έλεγχος διενεργείται από αστική εταιρεία μη κερδοσκοπικού χαρακτήρα και σε αυτόν συμμετέχει και ο ΣΕΔΕΑ και εκπρόσωποι άλλων φορέων. Είναι αυτή η εταιρεία η οποία μπορεί να συγκροτεί επιτροπές και να προβαίνει σε κάθε άλλη ενέργεια για την επίτευξη του σκοπού της. Τα στοιχεία των δημοσκοπήσεων πρέπει να κατατίθενται εκεί και τα πορίσματα του ελέγχου της εταιρείας πηγαίνουν στο Εθνικό Συμβούλιο Ραδιοτηλεόρασης. Και ερχόμαστε - δυστυχώς, για άλλη μια φορά - σε ένα θέμα το οποίο έχει ταλαιπωρήσει την Εθνική Αντιπροσωπεία και συνολικά την πολιτική ζωή, το θέμα της απαξίωσης των ανεξαρτήτων αρχών. Εδώ νομίζω ότι έχουμε άλλη μία πτυχή αποτελεσμάτων, άλλο ένα σύνολο αποτελεσμάτων αυτής της απαξίωσης και της συγκεκριμένης και πάρα πολύ συνειδητής πολιτικής επιλογής του να μην υπάρχει αυτή τη στιγμή Εθνικό Συμβούλιο Ραδιοτηλεόρασης. Άρα θα σας έλεγα ότι οι δυνατότητες της Κυβέρνησης για να παρεμβαίνει και να ελέγχει είναι πολύ περιορισμένες, σε σχέση με ό,τι η κοινή γνώμη μπορεί να νομίζει. Υπάρχει δηλαδή πάρα πολύ μεγάλη αρμοδιότητα, πολύ μεγάλο κομμάτι αρμοδιοτήτων στο Εθνικό Συμβούλιο Ραδιοτηλεόρασης. Φοβάμαι ότι εδώ ερχόμαστε να αντιμετωπίσουμε, όπως σας είπα και πριν, τα επίχειρα πολιτικών επιλογών. Στην πρώτη φάση είχαμε την απαξίωση του Εθνικού Συμβουλίου Ραδιοτηλεόρασης, το οποίο ήταν υποστελεχωμένο, το οποίο ήταν χωρίς προσωπικό, το οποίο δεν συμπληρωνόταν, του οποίου οι αποφάσεις έρχονταν - καλώς πολλές φορές - αντιμέτωπες με το Συμβούλιο της Επικρατείας. Νομίζω ότι αυτή η Κυβέρνηση έχει αποδείξει ότι είναι σε θέση να υπερασπιστεί τη λειτουργία της δημοκρατίας και των θεσμών. Όμως, υπάρχει μια πολιτική αμείλικτη πραγματικότητα. Στο δημοψήφισμα είχαμε τερατώδεις αποκλίσεις, οι οποίες πολύ φοβάμαι ότι μόνο μερικώς μπορεί να εξηγηθούν από μεθοδολογική ανεπάρκεια και πολύ περισσότερο από ενδεχόμενες μεροληψίες. Είχαμε, βέβαια, κύριε Παπαχριστόπουλε, και πάρα πολύ σοβαρές αποκλίσεις στις εκλογές του Σεπτεμβρίου. Στις εκλογές του Σεπτεμβρίου, επειδή αναζητήσαμε και εμείς τα αίτια, φάνηκε ότι οι υπεύθυνοι των εταιρειών δημοσκοπήσεων έκαναν την εξής μεθοδολογική υπόθεση, ότι η αποχή θα χτυπούσε κυρίως - και μόνο, μάλλον - το κόμμα του ΣΥΡΙΖΑ. Ήταν μια υπόθεση, η οποία πολύ φοβάμαι ότι είχε άλλου τύπου ελατήρια, όχι καθαρά επιστημονικά, δυστυχώς. Δεν μπορεί, δηλαδή, ένα τέτοιο αποτέλεσμα να μην μπορεί να καταγραφεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Άρα, κλείνοντας, πρέπει οι πολιτικοί να σταματήσουν να μετακινούνται από τα οράματα και τους μεγάλους στόχους στην καθημερινή διαχείριση της πολιτικής με οδηγό τις δημοσκοπήσεις. Αντί, δηλαδή, να θέλουν να πάνε κάπου τα πράγματα για την πατρίδα και τον λαό, να προσπαθούν να προσαρμόζονται στα αποτελέσματα των δημοσκοπήσεων. Οι δημοσκόποι, επίσης, πρέπει να σταματήσουν να ασκούν πολιτική και οι ιδιοκτήτες των μέσων ενημέρωσης να σταματήσουν να προσπαθούν να υπηρετούν τα επιχειρηματικά τους αλλότρια συμφέροντα μέσω της διεξαγωγής των δημοσκοπήσεων. Επομένως ναι, βεβαίως, αυστηροποίηση του θεσμικού πλαισίου, αλλά και ευθύνη από όλους, και τους πολιτικούς και τους δημοσκόπους και τις εταιρείες των μέσων ενημέρωσης. Ξέρετε, κύριε Παπαχριστόπουλε, υπάρχει μία πάρα πολύ αυστηρότερη τιμωρία από οποιαδήποτε θα μπορούσε να προβλέψει ο νόμος. Η αναξιοπιστία, η ανυποληψία, το να μιλάς και να μη σου δίνει κανένας σημασία.
Ευχαριστούμε τον Υπουργό Επικρατείας, τον κ. Παππά. Πριν προχωρήσουμε στη συζήτηση των επόμενων ερωτήσεων, θέλω να ενημερώσω το Σώμα ότι η δέκατη τέταρτη με αριθμό 630/8-3-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με το ύψος των καθυστερούμενων δανείων που έχουν χορηγηθεί στην εταιρεία «ΠΗΓΑΣΟΣ», δεν θα συζητηθεί λόγω κωλύματος του κυρίου Υπουργού. Ομοίως, η δέκατη πέμπτη με αριθμό 602/1-3-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την αθρόα αποβίβαση προσφύγων - μη νόμιμων μεταναστών στο Καστελόριζο, δεν θα συζητηθεί, λόγω κωλύματος του κυρίου Υπουργού, καθώς ο κύριος Υπουργός βρίσκεται στο εξωτερικό και συγκεκριμένα στις Ηνωμένες Πολιτείες. Η δέκατη έκτη με αριθμό 594/29-2-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας, σχετικά με το σχέδιο συγχώνευσης - κατάργησης μονάδων της πρωτοβάθμιας φροντίδας υγείας, δεν συζητείται λόγω κωλύματος του κυρίου Υπουργού. Εισερχόμεθα στη δέκατη έβδομη με αριθμό 595/29-2-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών και Διοικητικής Ανασυγκρότησης, σχετικά με τη μίσθωση ελικοπτέρων δασοπυρόσβεσης. Στην επίκαιρη ερώτηση θα απαντήσει ο Αναπληρωτής Υπουργός κ. Νικόλαος Τόσκας. Κύριε Μπουκώρο, έχετε τον λόγο για να αναπτύξετε την ερώτησή σας για δύο λεπτά.
Κύριε Υπουργέ, η ερώτηση έχει κατατεθεί από τις 21 Φεβρουαρίου. Έχουν παρέλθει κάποιες εβδομάδες, ωστόσο πιστεύω ότι παραμένει επίκαιρη. Έχει να κάνει με την ενοικίαση ελικοπτέρων πυρόσβεσης. Η χώρα μας, όπως θα σας είναι γνωστό, από το 1999 ενοικιάζει κάθε χρόνο ελικόπτερα πυρόσβεσης, τα οποία είναι αμερικανικής και ρωσικής κατασκευής. Αυτά υπάρχουν στην παγκόσμια αγορά. Από το 1999 μέχρι το 2011 η διαδικασία γινόταν μέσω διεθνών διαγωνισμών, με απόλυτη διαφάνεια και ήταν συμβατή με την ευρωπαϊκή νομοθεσία. Από το 2012 έχουμε την εμπλοκή ενός νατοϊκού οργανισμού, που είναι ο NATO Maintenance and Supply Agency - ας τον λέμε NAMSA από τα αρχικά, για την οικονομία της συζήτησης - , ο οποίος μπαίνει στις διαγωνιστικές διαδικασίες και από το 2012 μέχρι το 2015 ουσιαστικά υλοποιεί τον διαγωνισμό με όρους, οι οποίοι, κατά την άποψή μας, δεν είναι τόσο διαφανείς, γιατί δεν υπάγεται στο Κοινοτικό Δίκαιο ως νατοϊκός οργανισμός ο συγκεκριμένος. Μάλιστα, τον Ιανουάριο του 2012, με μια τροπολογία στον ν. 4058, στο άρθρο 43, μια τροπολογία των Υπουργών Σαχινίδη, Χρυσοχοΐδη και Όθωνα, δίνονται επιπλέον ενισχύσεις στις εταιρείες που επιλέγονται μέσω του NAMSA για τη δασοπυρόσβεση στην Ελλάδα, δηλαδή δίνεται η δυνατότητα για προκαταβολή 50% του έργου. Αγνοείται παντελώς η κατάθεση εγγυητικής επιστολής, ενώ γνωρίζουμε ότι για οποιοδήποτε δημόσιο έργο και οποιαδήποτε προμήθεια στο δημόσιο ο κάθε Έλληνας επιχειρηματίας είναι αναγκαίο να καταβάλλει την εγγυητική επιστολή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το 2015 ξαναγίνεται με τον ίδιο τρόπο διαγωνισμός. Και έρχεστε εσείς φέτος για τη δασοπυρόσβεση του 2016 να επεκτείνετε τη σύμβαση του 2015 με την ίδια καναδική εταιρεία, τη «SKYLINK», ενώ δεν προσφέρεται καμμία τέτοια νομική δυνατότητα από την περσινή σύμβαση, και να δώσετε ουσιαστικά με ανάθεση το έργο αυτό, ενώ είχατε όλο τον χρόνο να κάνετε διεθνή διαγωνισμό και ενώ είναι γνωστό, κύριε Υπουργέ, ότι τουλάχιστον μια ακόμη εταιρεία σάς έχει αποστείλει επιστολή - τόσο σε σας, όσο και στην ηγεσία του Πυροσβεστικού Σώματος - και λέει μέσω αυτής της επιστολής ότι μπορεί να προσφέρει καλύτερους όρους σε σχέση με αυτούς της τελευταίας τριετίας. Σας κάνω αυτή την ερώτηση, κύριε Υπουργέ, γιατί για αυτές τις διαδικασίες ήταν ο ΣΥΡΙΖΑ που έκανε λόγο για σκάνδαλο, για σκανδαλώδεις συμβάσεις…
Ολοκληρώστε την ερώτηση και υποβάλετε το ερώτημά σας, σας παρακαλώ.
Ολοκληρώνω σε δύο δευτερόλεπτα, κύριε Πρόεδρε. Ο ΣΥΡΙΖΑ μιλούσε για σκάνδαλα, για σκανδαλώδεις και αδιαφανείς συμβάσεις και μάλιστα πέντε Βουλευτές σας - η κ. Καφαντάρη, η κ. Διακάκη, ο κ. Δρίτσας, ο κ. Τσουκαλάς και ο κ. Παναγούλης - είχαν κάνει εκτενέστατη ερώτηση με πλήθος ερωτημάτων. Και έρχεστε φέτος και κάνετε ανάθεση. Γιατί δεν κάνατε διεθνή διαγωνισμό, κύριε Υπουργέ, ενώ είχατε τον χρόνο; Κάνατε έναν διαγωνισμό που κρίθηκε ατελέσφορος. Μέχρι τις 11 Ιανουαρίου γινόταν η κατάθεση των προσφορών και, αντί να επαναλάβετε τον διαγωνισμό, επεκτείνατε τη σύμβαση.
Τον λόγο έχει ο κ. Τόσκας, Αναπληρωτής Υπουργός Εσωτερικών και Διοικητικής Ανασυγκρότησης.
Κύριε Πρόεδρε, κύριε Μπουκώρο, ξέρετε καλά τη σημασία που αυτή η Κυβέρνηση και το Υπουργείο, στο οποίο προΐσταμαι, δίνουν στα θέματα της διαφάνειας. Στην ερώτησή σας, η οποία αφορά την επέκταση της σύμβασης του 2015 για την αεροπυρόσβεση και για το 2016, τα στοιχεία που αναφέρετε, θα μου επιτρέψετε να πω ότι δεν είναι ακριβή. Δεν είναι ακριβή, γιατί την 1η Δεκεμβρίου του 2015 προκηρύχθηκε ηλεκτρονικώς ανοικτός διαγωνισμός για τη μίσθωση επτά ελικοπτέρων μεσαίου τύπου με κάδους χωρητικότητας τεσσάρων χιλιάδων λίτρων, για την κάλυψη των αναγκών της δασοπυρόσβεσης του έτους 2016, με κριτήριο κατακύρωσης τη χαμηλότερη τιμή και το δικαίωμα προαίρεσης για ένα έτος, και δεν προσήλθε κανένας. Την 19η Ιανουαρίου του 2016 ματαιώθηκε ο εν λόγω διαγωνισμός. Απέβη άγονος, αφού δεν υπήρξε ενδιαφέρον από καμμία εταιρεία στο προβλεπόμενο χρονικό διάστημα, κατά το οποίο ο διαγωνισμός ήταν ηλεκτρονικά αναρτημένος. Επισημαίνεται ότι καμμία εταιρεία δεν υπέβαλε πρόταση, παρατήρηση, ερώτηση ή ένσταση επί του ανωτέρω διαγωνισμού. Μετά την προαναφερόμενη εξέλιξη της διαδικασίας και λαμβάνοντας υπ' όψιν ότι οι ανοικτοί διαγωνισμοί, προκειμένου να υλοποιηθούν, θέλουν τουλάχιστον έξι μήνες και μόνο εφόσον δεν γίνει ένσταση - γιατί αν γίνει ένσταση, πάμε στους δεκαοκτώ με είκοσι τέσσερις μήνες, καθώς η πράξη αυτό έχει δείξει και άρα θα μέναμε το καλοκαίρι που έρχεται χωρίς δυνατότητα αεροπυρόσβεσης - προκρίθηκε ως επικρατέστερη επιλογή η επέκταση της προϋπάρχουσας σύμβασης. Κρίθηκε ότι είναι αναγκαία η χρησιμοποίηση της πρώην NAMSA και νυν NSPA του νατοϊκού οργανισμού, ο οποίος χρησιμοποιήθηκε τα τελευταία χρόνια καθώς κάνει διαγωνισμούς και διαδικασίες με πάρα πολλές χώρες και άρα επιτυγχάνει καλές τιμές. Αυτός ο οργανισμός κρίνει το ποια εταιρεία εκπληρώνει την αποστολή, την οποία του ζητάμε. Επομένως εμείς δεν έχουμε να κάνουμε με καμμιά καναδική, αμερικανική, ρωσική ή άλλη εταιρεία. Δεν μας ενδιαφέρει. Δεν παρεμβάλλεται το ελληνικό κράτος στο ποια εταιρεία θα επιλεγεί. Αυτή η εταιρεία, από εκεί και πέρα, προχωρά στις διαδικασίες που τηρήθηκαν και τα προηγούμενα χρόνια, γιατί, δυστυχώς, δεν έχουμε την πολυτέλεια να επαναλαμβάνουμε συνεχώς ατέλειωτους διαγωνισμούς, οι οποίοι δεν θα μας οδηγήσουν πουθενά και θα βρεθούμε την αντιπυρική περίοδο χωρίς ελικόπτερα. Τα υπόλοιπα στη δευτερολογία μου, κύριε Πρόεδρε.
Ευχαριστώ, κύριε Υπουργέ. Κύριε Μπουκώρο, έχετε τον λόγο για τη δευτερολογία σας.
Κύριε Υπουργέ, ειλικρινά δεν μπορώ να καταλάβω πώς συνάδει η βεβαιότητά σας ότι είστε προσηλωμένοι στη διαφάνεια και από την άλλη, η διαπίστωσή σας ότι δεν έχουμε τη δυνατότητα να κάνουμε συνεχούς διεθνείς διαγωνισμούς. Οφείλω, κύριε Υπουργέ, να σας πω ότι πέρυσι τον Μάρτιο ήρθε στο Υπουργείο Εσωτερικών κλιμάκιο της Ευρωπαϊκής Επιτροπής, το οποίο συναντήθηκε με στελέχη του Υπουργείου Εσωτερικών και με μέλη της ανεξάρτητης αρχής προμηθειών. Εκεί σε πολύ έντονο τόνο το κλιμάκιο της Ευρωπαϊκής Επιτροπής σάς είπε να συμμορφωθείτε με την ευρωπαϊκή νομοθεσία, ώστε να μην συνεχίσει η χώρα μας να καταπατά την ευρωπαϊκή οδηγία 18/2004, πράγμα που σημαίνει να κάνετε διεθνή διαγωνισμό. Είχατε, δηλαδή, τη θέση της Ευρωπαϊκής Ένωσης από πέρυσι τον Μάρτιο και είχατε επαρκή χρόνο για να αλλάξετε τα πράγματα, τα οποία η δική σας παράταξη στο παρελθόν είχε καταγγείλει ως σκάνδαλο. Σας ανέφερα την ερώτηση - και πιστεύω ότι την έχετε διαβάσει - των πέντε Βουλευτών του ΣΥΡΙΖΑ από τον Ιούλιο του 2013. Από εκεί και πέρα, κύριε Υπουργέ, δεν το είπατε ξεκάθαρα, αλλά το υπονοήσατε ότι, όταν ακυρώθηκε ο διαγωνισμός με αριθμό 16/2015 στις 19 Ιανουαρίου 2016, υπήρξε κάποια εκδήλωση ενδιαφέροντος ή κάποιος θόρυβος. Προφανώς, αναφέρεστε στην επιστολή που ανέφερα στην πρωτολογία μου, την οποία έχετε λάβει τόσο εσείς όσο και η διοίκηση του πυροσβεστικού σώματος από ενδιαφερόμενη εταιρεία που τουλάχιστον ισχυρίζεται ότι θα μπορούσε να προσφέρει καλύτερους όρους. Αυτό και μόνο, κύριε Υπουργέ, αποδεικνύει πως, αν είχατε επαναλάβει τον διαγωνισμό, θα είχαμε αμέσως και δεύτερη ενδιαφερόμενη εταιρεία, που σημαίνει καλύτερους όρους. Η NAMSA, λοιπόν, αυτός ο νατοϊκός οργανισμός, δεν ελέγχεται από την ελληνική νομοθεσία. Είναι υποχρεωμένος να τηρεί το Ευρωπαϊκό Δίκαιο, δεν έχουμε τη δυνατότητα άσκησης ένδικων μέσων για οτιδήποτε πάει στραβά με τη συγκεκριμένη εταιρεία, τη «SKYLINK», η οποία έχει κάνει αίτηση πτώχευσης, κύριε Υπουργέ, στον Καναδά από το 2013 για οφειλές 150 εκατομμυρίων ευρώ. Όλα αυτά δεν μας απασχολούν καθόλου σε μια εποχή που η χώρα χειμάζεται και θα μπορούσαν και οι ελληνικές εταιρείες να συμμετέχουν σε αυτόν τον διαγωνισμό και πολύ περισσότερο να πετύχουν καλύτερους όρους; Όταν λέω για τρίτη φορά, κύριε Υπουργέ, το λέω, γιατί εσείς οι ίδιοι καταγγέλλατε όλα αυτά ως σκάνδαλα. Δεν σας απασχολούν καθόλου αυτά; Η περσινή σύμβαση με τη «SKYLINK» μέσω NAMSA προσφέρει έστω και μια νομική δυνατότητα για επέκτασή της; Καμμία, κύριε Υπουργέ, γιατί ξεκαθαρίζει ότι είναι για τη δασοπυρόσβεση μόνο του 2015 και δεν έχει δικαίωμα καμμιάς επέκτασης, δηλαδή καμμιάς παράτασης. Όσο για τους χρονοβόρους διεθνείς διαγωνισμούς, όταν υπάρχει προγραμματισμός και σχεδιασμός, τα ασφυκτικά πράγματι χρονικά περιθώρια, κύριε Υπουργέ, μπορούν να ξεπεραστούν. Τελικά, ως προς τα χρήματα που πληρώνει το ελληνικό δημόσιο, λέτε ότι δεν έχουμε να κάνουμε με καμμιά εταιρεία εμείς, έχουμε να κάνουμε με τη NAMSA. Βεβαίως και έχετε να κάνετε, γιατί το ελληνικό δημόσιο πληρώνει, άσχετα αν είναι εθνικοί ή ευρωπαϊκοί οι συγκεκριμένοι πόροι και θα πρέπει όλοι μας να είμαστε πιο προσεχτικοί, όταν αναθέτουμε τόσο μεγάλα δημόσια έργα, κύριε Υπουργέ. Δεν έχουν προσωπικές αιχμές τα όσα λέω. Άλλωστε, κάτι ανάλογα στραβό είχε, όπως είπατε, επαναληφθεί και στο παρελθόν, αλλά αναρωτιέμαι πότε θα διορθωθεί, κύριε Υπουργέ.
Ευχαριστούμε τον Βουλευτή Μαγνησίας της Νέας Δημοκρατίας κ. Χρήστο Μπουκώρο. Απαντάει, δευτερολογώντας ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας. Κύριε Υπουργέ, έχετε τον λόγο για τρία λεπτά.
Κύριε Μπουκώρο, εγώ ακολουθώ διαδικασίες και αυτή είναι η διαφορά μας. Η όποια επιστολή ήρθε από όποια εταιρεία - και εγώ δεν αναφέρομαι σε ονόματα εταιρειών, αλλά αναφέρομαι σε διαδικασίες - μετά τον διαγωνισμό, λυπάμαι, αλλά δεν έχει κανένα νόημα για μένα. Για μένα ισχύουν οι ημερομηνίες, οι διαγωνισμοί, οι διαδικασίες.
Θα είχε νόημα να είχατε προκηρύξει τον διαγωνισμό…
Η όποια εταιρεία λέει ότι κάνει θαύματα, ότι κάνει ωραία πράγματα και στέλνει μια επιστολή. Δεν την λαμβάνω καθόλου υπ' όψιν. Υπάρχουν οι διαδικασίες, στις οποίες μπορεί να προσέλθει η όποια εταιρεία και να κάνει την προσφορά της. Από εκεί και πέρα, αν βάλουμε κάτω τις ημερομηνίες - λυπάμαι, αλλά δεν σας συμφέρει πολύ - αν μιλήσω για δεκαοχτώ μήνες διαδικασία - μίλησα ήδη - ή είκοσι μήνες, αυτές οι διαδικασίες για φέτος θα έπρεπε να έχουν γίνει από το 2014. Αυτή τη στιγμή εμείς ξεκινάμε τις διαδικασίες ανοικτού διαγωνισμού για το καλοκαίρι του 2017, γιατί έτσι προγραμματίζουμε και έτσι πρέπει να προγραμματίζονται τα πράγματα σε αυτόν τον τόπο. Από εκεί και πέρα, δεν με ενδιαφέρει και πρώτη φορά, αν θέλετε, εγώ ακούω τα ονόματα των εταιρειών…
Εσείς γιατί δεν ξεκινήσατε πέρυσι τη διαδικασία, κύριε Υπουργέ;
Κύριε Μπουκώρο, θα προχωρήσουμε σύμφωνα με τη διαδικασία. Κύριε Υπουργέ, συνεχίστε.
Από εκεί και πέρα, εγώ δεν έχω καμμία γνώση της άλφα ή της βήτα εταιρείας, δεν με καίει. Με ενδιαφέρει η τήρηση των διαδικασιών. Σας είπα τι θα γίνει για φέτος, σας είπα τι προγραμματίζουμε για το 2017 στο πλαίσιο των νομικών διαδικασιών και από εκεί και πέρα, αυτές οι διαδικασίες θα τηρηθούν. Το κόστος που ρωτάτε στην ερώτησή σας είναι γνωστό. Είναι γύρω στα 5.110.000 ευρώ. Το συνολικό κόστος της αεροπυρόσβεσης θα είναι γύρω στα 16 εκατομμύρια ευρώ. Εμείς προγραμματίζουμε με βάση τα χρήματα που υπάρχουν γραμμένα στον προϋπολογισμό και με βάση τις διαδικασίες. Δεν μας ενδιαφέρουν εταιρείες και δεν μας ενδιαφέρουν επιστολές. Τηρούμε τις διαδικασίες και τίποτα παραπάνω.
Ευχαριστούμε τον κύριο Υπουργό. Κυρίες και κύριοι συνάδελφοι, έχουμε δύο αιτήσεις για χορήγηση ολιγοήμερης άδειας. Ο Βουλευτής κ. Κωνσταντίνος Κουκοδήμος ζητεί άδεια ολιγοήμερης απουσίας στο εξωτερικό. Η Βουλή εγκρίνει;
Η Βουλή ενέκρινε τη ζητηθείσα άδεια. Επίσης, η Βουλευτής κ. Ευσταθία Γεωργοπούλου - Σαλτάρη ζητεί άδεια ολιγοήμερης απουσίας στο εξωτερικό. Η Βουλή εγκρίνει;
Η Βουλή ενέκρινε τη ζητηθείσα άδεια. Κυρίες και κύριοι συνάδελφοι, η δεύτερη με αριθμό 652/11-3-2016 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τον ρόλο των ΜΚΟ για την αντιμετώπιση του προσφυγικού και μεταναστευτικού προβλήματος, δεν συζητείται λόγω κωλύματος του κυρίου Υπουργού, καθώς ο κ. Μουζάλας βρίσκεται στο εξωτερικό. Η τρίτη με αριθμό 657/15-3-2016 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με το σχέδιο αντιμετώπισης των υγειονομικών αναγκών των προσφύγων στην Ειδομένη, δεν συζητείται λόγω κωλύματος του κυρίου Υπουργού. Η τέταρτη με αριθμό 669/15-3-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, σχετικά με τις μονάδες παραγωγής ενέργειας από βιομάζα στο Δήμο Γόρτυνας στο Ηράκλειο Κρήτης, δεν συζητείται λόγω κωλύματος του κυρίου Υπουργού. Η έκτη με αριθμό 662/15-3-2016 επίκαιρη ερώτηση πρώτου κύκλου του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Οικονομίας, Ανάπτυξης και Τουρισμού, σχετικά με τη στασιμότητα στις προοπτικές ανάπτυξης του ιατρικού τουρισμού στην Ελλάδα, δεν συζητείται λόγω κωλύματος της Υπουργού, καθώς η κ. Κουντουρά βρίσκεται στο εξωτερικό και συγκεκριμένα στο Μαϊάμι στη Διεθνή Έκθεση Κρουαζιέρας. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εκατόν δύο σπουδαστές από το Κέντρο Εκπαίδευσης «ΠΑΛΑΣΚΑ». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα συζητηθεί η πέμπτη με αριθμό 666/15-3-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση της διαδικασίας του εργόσημου των παράτυπα διαμενόντων πολιτών τρίτων χωρών στην αγροτική οικονομία. Στην ερώτηση θα απαντήσει ο Υπουργός κ. Ευάγγελος Αποστόλου. Τον λόγο έχει ο κ. Κόκκαλης για δύο λεπτά, προκειμένου να αναπτύξει την ερώτησή του.
Ευχαριστώ, κύριε Πρόεδρε. Κύριε Υπουργέ, όπως γνωρίζετε καλά, στις αγροτικές εκμεταλλεύσεις όλης της χώρας απασχολούνται χιλιάδες αλλοδαποί. Οι συγκεκριμένοι αλλοδαποί, είτε είναι παράνομοι, είτε είναι νόμιμοι κατά την παραμονή τους, είναι παράνομοι ως προς το καθεστώς εργασίας. Πάρα πολλοί αγρότες έχουν πραγματική ανάγκη από τη βοήθεια των αλλοδαπών. Πρόσφατα, η Βουλή ψήφισε τροπολογία για την καθιέρωση του εργοσήμου, βάσει του οποίου θα εισέρρεαν έσοδα στον ΟΓΑ. Όμως και για τον ίδιο τον αγρότη θα ήταν ένα βασικό εργαλείο για τη μείωση των εξόδων. [[Στο σημείο αυτό χτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Πρόκειται για μία ρύθμιση πάρα πολύ σημαντική. Εν τούτοις, ενώ ψηφίστηκε, καθυστερεί πάρα πολύ η διαδικασία του εργοσήμου. Με την εν λόγω ερώτηση ερωτάσθε, κύριε Υπουργέ, για ποιο λόγο καθυστερεί η όλη διαδικασία καθιέρωσης και επιτάχυνσης του εργοσήμου.
Ευχαριστούμε τον κ. Κόκκαλη, Βουλευτή των Ανεξαρτήτων Ελλήνων. Θα απαντήσει ο Υπουργός Αγροτικής Ανάπτυξης και Τροφίμων κ. Αποστόλου για τρία λεπτά. Ορίστε, κύριε Υπουργέ, έχετε τον λόγο.
Αγαπητέ συνάδελφε, η τοποθέτησή σας δείχνει την αναγκαιότητα νομιμοποίησης αυτών των ανθρώπων μέσα από την καθιέρωση του εργοσήμου. Θέλω ξεκινώντας να τονίσω ότι η γεωργία στην Ευρώπη - όχι μόνο στην Ελλάδα - στηρίζεται κατά μεγάλο ποσοστό σήμερα, χθες και προχθές, στους συγκεκριμένους ανθρώπους. Αυτοί οι άνθρωποι, λοιπόν, δυστυχώς λόγω του παράνομου της διαμονής τους, υφίστανται πολλές φορές - πιστεύω ότι στην Ελλάδα είναι λιγότερη αυτή - και μια εκμετάλλευση. Λέω, για να ξεκινήσουμε από την αρχή, ότι το σπουδαιότερο πράγμα που πρέπει να επιδιώξουμε είναι να υπερασπιστούμε τα δημοκρατικά δικαιώματα αυτών των ανθρώπων. Με το εργόσημο, αυτό κατά πρώτο λόγο επιχειρείται. Ένα άλλο ζήτημα που είναι πάρα πολύ σοβαρό για τον αγροτικό χώρο είναι ότι τα ημερομίσθια, τα οποία καταβάλλονται σε αυτούς τους ανθρώπους από τη στιγμή που είναι αδήλωτα ως εργασία, δημιουργούν πρόβλημα και στον ίδιο τον αγρότη, αφού δεν μπορεί αυτά να τα χρησιμοποιήσει ως λειτουργικές δαπάνες στην εκμετάλλευσή του, πράγμα που σημαίνει χαμηλότερο κόστος παραγωγής. Ταυτόχρονα, βέβαια, οι Έλληνες αγρότες κινδυνεύουν και από την επιβολή υψηλότατων προστίμων, που υπερβαίνουν τα 15.000 ευρώ ανά άτομο, γιατί δεν έχουν τη δυνατότητα να χρησιμοποιήσουν τα εργόσημα. Εμείς, λοιπόν, φέρνουμε τη συγκεκριμένη ρύθμιση. Ήδη στο νομοσχέδιο για τους συνεταιρισμούς, που αυτήν την ώρα οδεύει προς την Επιτροπή Παραγωγής και Εμπορίου, υπάρχει η σχετική ρύθμιση. Αυτή η ρύθμιση, βεβαίως, εκτός των ωφελημάτων που σας είπα προηγούμενα, θα διασφαλίσει και πρόσθετους πόρους στον ΟΓΑ, γιατί αυτό είναι ένα ζητούμενο σήμερα στον αγροτικό χώρο, όσον αφορά το ασφαλιστικό κομμάτι. Βεβαίως, όπως σας είπα και από την αρχή, η συγκεκριμένη ρύθμιση δεν σκοντάφτει πουθενά, δεν έχει πρόβλημα ούτε με το Ευρωπαϊκό Σύμφωνο για τη Μετανάστευση και το Άσυλο. Και, εν τέλει, θα έλεγα ότι σε μία εποχή που η ελληνική κοινωνία αντιμετωπίζει μία κρίση δημοσιονομική, αυτή η διαδικασία θα είναι προς τη θετική αντιμετώπιση. Τώρα, συμφωνώ μαζί σας στο ότι υπάρχει καθυστέρηση στη συγκεκριμένη ρύθμιση. Επιτρέψτε μου στη δευτερολογία μου να σας πω ποιοι είναι υπεύθυνοι για τη συγκεκριμένη καθυστέρηση.
Ευχαριστούμε τον κύριο Υπουργό. Κύριε Κόκκαλη, έχετε τον λόγο για τη δευτερολογία σας.
Κύριε Υπουργέ, με τη συγκεκριμένη ρύθμιση επιτυγχάνονται ισότιμα - και επαναλαμβάνω τη λέξη «ισότιμα» - χωρίς να προκρίνεται κανένα δικαίωμα, τρία πράγματα: Πρώτον, το δικαίωμα του αλλοδαπού στη νόμιμη παραμονή και το έξοδο του αγρότη αλλά και το έσοδο στον ΟΓΑ. Συνεπώς έχουμε τρεις βασικούς πυλώνες, χωρίς να προκρίνουμε κάποιον, ισότιμα: Ο αγρότης να γλιτώνει έξοδα, κάτι που μέχρι τώρα οι προηγούμενες κυβερνήσεις δεν είχαν φέρει, γιατί - κακά τα ψέματα - στην αγροτική γη οι περισσότεροι είναι αλλοδαποί. Δεύτερον, θα έχει έσοδα ο ΟΓΑ. Και, τρίτον, θα νομιμοποιούνται οι αλλοδαποί, οι οποίοι προσφέρουν εργασία στον τόπο μας. Το πρόστιμο, κύριε Υπουργέ, για απασχόληση παράνομου - γιατί μπορεί κάποιος να διαμένει νόμιμα αλλά να μην έχει άδεια εργασίας - είναι 10.000 ευρώ. Και δεν γλιτώνει κανείς. Με τη διαπίστωση από την Αστυνομία ότι κάποιος δουλεύει εκεί, καταλαβαίνετε ότι και στα δικαστήρια να πάει, δεν έχει καμμία τύχη. Συνεπώς πρόκειται για μία ρύθμιση, την οποία αυτή η Κυβέρνηση φέρνει, αλλά δεν πρέπει να καθυστερήσει. Αυτό οι αγρότες, που μας ακούνε και μας βλέπουν, να το υπολογίσουν και να σκεφτούν ότι αυτή η Κυβέρνηση θέλει πραγματικά να βοηθήσει τους κατά κύριο επάγγελμα αγρότες και αυτούς οι οποίοι προσφέρουν στη γη. Ευχαριστώ.
Ευχαριστούμε τον κ. Κόκκαλη. Θα κλείσει την απάντηση της επίκαιρης ερώτησης ο Υπουργός κ. Αποστόλου. Κύριε Υπουργέ, έχετε τον λόγο.
Κύριε συνάδελφε, επειδή πρέπει να λέμε τα πράγματα με το όνομά τους, να σας πω ότι εμείς στο σχέδιο, που έχουμε καταθέσει στους θεσμούς για τη στρατηγική ανάπτυξη του αγροτικού χώρου, περιγράφουμε το εργόσημο ως ένα εργαλείο ιδιαίτερα για την αντιμετώπιση της ανάγκης για απασχόληση αυτών των ανθρώπων στον αγροτικό χώρο αλλά, βεβαίως, και της αδήλωτης εργασίας. Έπρεπε, λοιπόν, εκ των πραγμάτων να στείλουμε την πρότασή μας στους θεσμούς και να περιμένουμε την απάντησή τους. Την ίδια, λοιπόν, περίοδο, που εμείς στέλνουμε τη συγκεκριμένη πρόταση, ο επικεφαλής του ευρωψηφοδελτίου στο Ευρωπαϊκό Κοινοβούλιο του κόμματος της Αξιωματικής Αντιπολίτευσης, της Νέας Δημοκρατίας - γιατί εγώ θέλω να είμαι ξεκάθαρος - κ. Μανώλης Κεφαλογιάννης μαζί με τους τομεάρχες του κόμματος στο αγροτικό κομμάτι κ. Γιώργο Κασαπίδη και στη φορολογική πολιτική κ. Απόστολο Βεσυρόπουλο - εκμεταλλευόμενοι την ανησυχία των πολιτών, επειδή υπάρχει το προσφυγικό πρόβλημα και το πρόβλημα με τους μετανάστες και θέλοντας να θίξουν τα ξενοφοβικά αντανακλαστικά του Έλληνα πολίτη - έφτασε στο σημείο να καταθέσει ερώτηση - ο μεν Ευρωβουλευτής να καταθέσει ερώτηση στη Βουλή και οι άλλοι να συμφωνήσουν - διερωτώμενος: Είναι πολιτική αυτή που ακολουθεί ο κ. Τσίπρας, όταν θέλει να χρησιμοποιήσει το εργόσημο ως διαβατήριο νομιμοποίησης ή προσκλητήριο για τους παράνομους οικονομικούς μετανάστες; Αντιλαμβάνεστε, λοιπόν, ότι την ίδια ώρα βρισκόμαστε απέναντι σε μια επιστολή, η οποία μας ζητάει εξηγήσεις. Παρ' όλα αυτά, δόθηκαν οι εξηγήσεις και πραγματικά έγινε αντιληπτό ότι αυτός ο κόσμος δεν είναι ο κόσμος ο οποίος έχει σχέση με όλο αυτό που συμβαίνει με τους πρόσφυγες και τη μετανάστευση αυτή την περίοδο, αλλά ένας κόσμος ο οποίος επί χρόνια προσφέρει αυτά που είπαμε προηγουμένως, τόσο στις χώρες της Ευρωπαϊκής Ένωσης όσο, βεβαίως, και στην Ελλάδα. Αυτό το έγγραφο θα σας το καταθέσω στη συνέχεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Μετά από λίγες ημέρες η Νέα Δημοκρατία ανακοίνωσε κάποιες προτάσεις. Θα σας καταθέσω στη συνέχεια το έγγραφο, για να δείτε τι τραγέλαφος είναι αυτός που συμβαίνει σε ένα κόμμα, το οποίο - υποτίθεται ότι αύριο - θέλει να αναλάβει τις ευθύνες του αγροτικού χώρου. Σε ένα από τα έντεκα σημεία, λοιπόν, της ανακοίνωσης λέει «…για την πρόσκληση αλλοδαπών εργατών γης και την καταβολή του εργόσημου, που μειώνει το φορολογητέο εισόδημα των αγροτών και επιφέρει έσοδα στο ασφαλιστικό σύστημα». Την ίδια ώρα, δηλαδή, όταν είναι για άλλου είδους κατανάλωση, ναι, συμφωνούν με το εργόσημο. Θέλω να πω ότι κάποια στιγμή πρέπει να είμαστε σοβαροί. Εμείς φέρνουμε τη ρύθμιση και θα τη στηρίξουμε, γιατί πιστεύουμε ότι ωφελεί πολλαπλά και τον αγροτικό χώρο αλλά και την ελληνική οικονομία, ενώ πάνω απ' όλα υπερασπίζεται αυτούς τους ανθρώπους, οι οποίοι πρέπει επιτέλους να έχουν την ίδια αντιμετώπιση και τα ίδια δημοκρατικά δικαιώματα, που έχουν οι υπόλοιποι εργαζόμενοι της χώρας. Σας ευχαριστώ.
Ευχαριστούμε τον κύριο Υπουργό.
Παρακαλώ να κατατεθούν αυτά τα έγγραφα, γιατί πρέπει να γνωρίζουν οι αγρότες ποιοι δεν θέλουν το εργόσημο στον αγροτικό χώρο.
Βεβαίως, κύριε Κόκκαλη. Κύριε Υπουργέ, καταθέστε τα σχετικά έγγραφα στα Πρακτικά για να μπορέσουν να αξιοποιηθούν αναλόγως.
Καταθέτω, κύριε Πρόεδρε, όλα τα σχετικά έγγραφα.
Επόμενη είναι η πρώτη με αριθμό 654/15-3-2016 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, σχετικά με την ανάκτηση από το ελληνικό δημόσιο απευθείας από τους Έλληνες αγρότες των κρατικών ενισχύσεων ύψους 421 εκατομμυρίων ευρώ της περιόδου 2008-2009, μετά από την απόφαση του Ευρωπαϊκού Δικαστηρίου της 8ης Μαρτίου 2016. Στην επίκαιρη ερώτηση θα απαντήσει ο Υπουργός κ. Ευάγγελος Αποστόλου. Ορίστε, κύριε Αραχωβίτη, έχετε τον λόγο για δύο λεπτά, για να αναπτύξετε την επίκαιρη ερώτησή σας.
Ευχαριστώ πολύ, κύριε Πρόεδρε. Κύριε Υπουργέ, οι παράνομες κρατικές ενισχύσεις που χορηγήθηκαν το διάστημα 2008-2009, το γνωστό ως «πακέτο Χατζηγάκη», οι οποίες χαρακτηρίστηκαν ως μη συμβατές με την εσωτερική αγορά, σύμφωνα με τον ορισμό της επιτροπής, ήδη από τον Δεκέμβριο του 2011, παρά τις τελευταίες ενστάσεις που είχαν προβληθεί από τη χώρα μας επί του θέματος, κρίθηκαν πολύ πρόσφατα από το Ευρωπαϊκό Δικαστήριο. Με αμετάκλητη απόφασή του στις 8 Μαρτίου του 2016 το Ευρωπαϊκό Δικαστήριο τις απέρριψε ως αβάσιμες από την κοινοτική νομοθεσία. Έτσι, το ελληνικό δημόσιο υποχρεούται να ανακτήσει τις ενισχύσεις αυτές απευθείας από τους αγρότες, με αποτέλεσμα το ελληνικό δημόσιο να πρέπει να ανακτήσει από περίπου επτακόσιες είκοσι πέντε χιλιάδες αγρότες το ποσό των 421.000.000 ευρώ, των παράνομων αυτών αποζημιώσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Οι επιπτώσεις των μικροπολιτικών επιλογών, που χαρακτήριζαν τη λειτουργία της Νέας Δημοκρατίας και που το πακέτο Χατζηγάκη ένα μόνο μέρος του αποτελεί, εμφανίζονται σε μια πολύ δύσκολη περίοδο για τους αγρότες. Οι ανακτήσεις των ενισχύσεων αυτών αποτελούν για τους αγρότες της χώρας μας μια ακόμα επιβάρυνση στη συνέχιση της παραγωγικής διαδικασίας. Ερωτάστε, λοιπόν, κύριε Υπουργέ: Πρώτον, σε ποιες ενέργειες σκοπεύετε να προβείτε, προκειμένου οι ανακτήσεις αυτές να μην αποτελέσουν μια ακόμη τροχοπέδη στην παραγωγική διαδικασία των αγροτικών προϊόντων, ιδιαίτερα στους μικρούς παραγωγούς της χώρας μας, που αποτελούν και τη μεγάλη πλειοψηφία και στους οποίους οι ενισχύσεις αυτές δεν υπερβαίνουν ένα μικρό ποσό; Και, δεύτερον, με βάση την κατάθεση των στοιχείων για τα συνολικά ποσά δημοσιονομικών διορθώσεων και παρακρατήσεων που έχουν επιβληθεί στην Ελλάδα την τελευταία δεκαετία και που έχουν βεβαιωθεί, αλλά και το ύψος τους ανά καθεστώς ενίσχυσης, έτος και αιτία ποινής, σε ποιες ενέργειες έχει προβεί η πολιτική ηγεσία του Υπουργείου Αγροτικής Ανάπτυξης και Τροφίμων, προκειμένου να μην επαναληφθούν οι αιτίες καταλογισμού των προστίμων και η απώλεια πολύτιμων πόρων για την ανάπτυξη του πρωτογενή τομέα; Σας ευχαριστώ.
Ευχαριστούμε τον κ. Αραχωβίτη. Κυρίες και κύριοι συνάδελφοι, πριν προχωρήσει στην απάντησή του ο κύριος Υπουργός, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι ένας μαθητές και μαθήτριες και δύο συνοδοί εκπαιδευτικοί από το Δημοτικό Σχολείο Αρμενοπαίδων Νίκαιας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει για τρία λεπτά ο Υπουργός Αγροτικής Ανάπτυξης και Τροφίμων κ. Αποστόλου, για να απαντήσει στην επίκαιρη ερώτηση του κ. Αραχωβίτη.
Αγαπητέ συνάδελφε, οι αρνητικές επιπτώσεις από την πολιτική που ακολουθήθηκε στον αγροτικό χώρο την τελευταία εικοσιπενταετία βρίσκουν τη χαρακτηριστικότερη έκφρασή τους στους καταλογισμούς και στις δημοσιονομικές διορθώσεις που καλείται να υπηρετήσει η Κυβέρνηση και, εν τέλει, ο ίδιος ο αγρότης, η ίδια η ελληνική κοινωνία. Έχουμε πολύ δρόμο μπροστά μας, θα ασχοληθούμε πολλά χρόνια, γιατί είναι πάρα πολύ μεγάλο το ζήτημα. Με τη συγκεκριμένη περίπτωση, με τη δικαστική απόφαση που αφορά το πακέτο Χατζηγάκη το 2008-2009, εξαντλήθηκαν οι δικαστικές μας δυνατότητες. Γιατί; Διότι αγνόησε η τότε κυβέρνηση τη συμβατική της υποχρέωση να ενημερώσει την Ευρωπαϊκή Επιτροπή ότι θα δώσει κρατικές ενισχύσεις σε επτακόσιες είκοσι πέντε χιλιάδες αγρότες ύψους 421.000.000 ευρώ. Γιατί το λέω αυτό; Γιατί εάν έκανε αυτή την κίνηση πριν δώσει τα συγκεκριμένα χρήματα και τεκμηρίωνε την αναγκαιότητα - διότι, όντως, ήταν μια περίοδος που είχε πρόβλημα ο αγροτικός χώρος - δεν θα βρισκόμασταν στη σημερινή κατάσταση. Εμείς, όμως, επειδή ήταν αναμενόμενη η συγκεκριμένη δικαστική απόφαση και επειδή είχαμε πιεστεί πολύ για να ξεκινήσουμε τις ανακτήσεις, αρχίσαμε τις σχετικές διαπραγματεύσεις. Γι' αυτό και τελικά το ποσό, που σήμερα καλούμαστε να ανακτήσουμε, είναι πολύ μικρότερο. Χρησιμοποιήσαμε διάφορα εργαλεία, όπως το «de minimis» και άλλα, και τελικά σήμερα η υποχρέωσή μας δεν ξεπερνάει τα 215 εκατομμύρια ευρώ. Το κυριότερο, όμως, είναι ότι απαλλάξαμε ουσιαστικά τη συντριπτική πλειοψηφία των Ελλήνων αγροτών, αφού με τα σημερινά δεδομένα μόνο ενενήντα πέντε χιλιάδες καλούνται να πληρώσουν τα προηγούμενα ποσά. Είμαστε υποχρεωμένοι αυτή την ώρα να μπούμε σε αυτή τη διαδικασία. Σε πρώτη φάση, λοιπόν, επειδή θα συνεχίσουμε τη διαπραγμάτευση και για τους ενενήντα πέντε χιλιάδες αγρότες, ώστε ένα μεγάλο μέρος αυτών να μην υποστούν τις συνέπειες, ξεκινάμε σήμερα. Και με μια κοινή υπουργική απόφαση, την οποία επεξεργαζόμαστε αυτή την ώρα και η οποία έρχεται ως αποτέλεσμα του σχετικού νόμου, που ψηφίσαμε λίγο πριν από τα Χριστούγεννα, ερχόμαστε και σχεδιάζουμε να απευθυνθούμε σε περίπου δώδεκα χιλιάδες αγρότες. Και θα προσπαθήσουμε να ανακτήσουμε ποσά πάνω από 5.000 ευρώ, δηλαδή σε αυτούς που έχουν πάρει πάνω από 5.000 ευρώ, αλλά και εξαιρώντας το ποσό μέχρι 5.000 ευρώ σε όλους. Μέσα από αυτή τη διαδικασία, λοιπόν, πιστεύουμε ότι θα αποφύγουμε περαιτέρω επιβαρύνσεις. Μπαίνουμε σε μία συνεννόηση. Και, βεβαίως, από τη δική μας πλευρά φαίνεται ότι ήδη μπαίνουμε στη διαδικασία ανάκτησης. Όμως, έχουμε δρόμο μπροστά μας, ο οποίος είναι μακρύς, όπως σας είπα. Δεν έχουμε μόνο το πακέτο Χατζηγάκη. Έχουμε και άλλα πακέτα.
Θα συνεχίσετε στη δευτερολογία σας, κύριε Υπουργέ.
Να τονίσω μόνο ότι και αυτή η διαδικασία και όλες οι επόμενες διαδικασίες θα έρχονται και στην Επιτροπή Παραγωγής και Εμπορίου, για να αναλάβουν όλες οι πολιτικές δυνάμεις την ευθύνη και να τοποθετηθούν πάνω στο συγκεκριμένο πρόβλημα. Θα συνεχίσω στη δευτερολογία μου.
Ευχαριστούμε, κύριε Υπουργέ. Κύριε Αραχωβίτη, έχετε τον λόγο για τρία λεπτά, για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, όπως είπατε και όπως αναφέρω και στην ερώτησή μου, τα συνολικά ποσά δημοσιονομικών διορθώσεων και παρακρατήσεων, που έχουν έρθει στη χώρα τα τελευταία χρόνια, ανέρχονται σε πάρα πολλά εκατομμύρια. Αν θυμάμαι καλά, ο συνολικός λογαριασμός περνάει τα 3 δισεκατομμύρια. Αυτό το ποσό των 3 δισεκατομμυρίων είναι ένα δυσθεώρητο νούμερο, που αντιστοιχεί σχεδόν σε όλο τον πρώτο πυλώνα της νέας ΚΑΠ. Λοιπόν, αυτό που γινόταν στον χώρο των επιδοτήσεων των αγροτών αλλά και των συνεταιρισμών όλα αυτά τα χρόνια, που οδηγούσε σε πρόστιμα και καταλογισμούς, δεν μπορεί να συνεχιστεί, όπως είναι κατανοητό και ειδικά κάτω από αυτές τις συνθήκες, τις οποίες βιώνει η χώρα. Θα ήθελα, λοιπόν, αν έχετε τα στοιχεία, να μας αναπτύξετε ποια ήταν αυτά τα καθεστώτα ενίσχυσης, το έτος και η αιτιολογία τους, που ήρθαν αυτές οι διορθώσεις και οι παρακρατήσεις την τελευταία δεκαετία και σε ποιες ενέργειες έχει προβεί το Υπουργείο, η πολιτική ηγεσία, έτσι ώστε να μην έχουμε πάλι τέτοια φαινόμενα. Από όσο γνωρίζουμε, το 2015 ήταν η πρώτη χρονιά κατά την οποία η χώρα μας δεν είχε αντίστοιχα πρόστιμα και καταλογισμούς. Παρά την καθυστέρηση, που υπήρχε στην εφαρμογή της νέας ΚΑΠ, ήμασταν η πρώτη χώρα στην Ευρωπαϊκή Ένωση, στην οποία δόθηκαν οι επιδοτήσεις, δόθηκε η προκαταβολή της βασικής ενίσχυσης και μάλιστα χωρίς πρόστιμα. Σας παρακαλώ, λοιπόν, να μου αναπτύξετε σε ποιες ενέργειες έχετε προβεί, έτσι ώστε από το 2015 και στο μέλλον να μην έχουμε τέτοια φαινόμενα, που θα την «πληρώνει» τόσο ο Έλληνας αγρότης όσο και ο Έλληνας φορολογούμενος. Διότι, τελικά, τα ποσά αυτά στρέφονται και καταλήγουν στον εθνικό προϋπολογισμό, άρα στον Έλληνα φορολογούμενο γενικότερα. Σας ευχαριστώ.
Ευχαριστούμε τον κ. Αραχωβίτη, Βουλευτή Λακωνίας του ΣΥΡΙΖΑ. Θα απαντήσει ο Υπουργός Αγροτικής Ανάπτυξης και Τροφίμων κ. Αποστόλου. Κύριε Υπουργέ, έχετε τον λόγο για τρία λεπτά.
Κύριε συνάδελφε, έχουμε πολύ δρόμο μπροστά μας. Αυτό που θέλω να καταθέσω είναι ότι το πακέτο Χατζηγάκη είναι αυτό που αυτήν την ώρα βρίσκεται στη συγκεκριμένη πορεία. Όσον αφορά τις ανακτήσεις, τους καταλογισμούς, έχουμε άλλες δύο περιπτώσεις. Είναι το πακέτο Κοντού - τα συνδέουμε με Υπουργούς, αλλά έτσι είναι - που αφορά ενισχύσεις ύψους 108 εκατομμυρίων και αφορούν κυρίως πενήντα τέσσερις συνεταιριστικές οργανώσεις - ενισχύσεις για δημητριακά. Επίσης υπάρχει άλλο ένα πακέτο, που έρχεται από παλιότερα, το λεγόμενο πακέτο Μωραΐτη, το οποίο αφορά πάνω από 500 εκατομμύρια και είναι χρέη των συνεταιρισμών. Αυτό είναι ένα τεράστιο πρόβλημα. Γιατί αν έχουμε μπροστά μας μεμονωμένους αγρότες, με τους οποίους μπορούμε να έρθουμε σε μια συζήτηση, σε μια συνεννόηση, προσπαθούμε να βάλουμε τα πράγματα σε μια διαδικασία ανακτήσεων όσο γίνεται πιο ανώδυνη. Εκεί, λοιπόν, στη σχετική συζήτηση με τον Επίτροπο, κατέθεσα μια φράση, που ίσως και να παρεξηγήθηκε από τον ίδιο: «Ουκ αν λάβεις παρά του μη έχοντος». Είναι τέτοια η κατάσταση σήμερα σε όλους αυτούς τους συνεταιρισμούς - ίσως στο νομοσχέδιο που θα συζητήσουμε την επόμενη εβδομάδα, αναφερθούμε αναλυτικά - που δεν ξέρεις πού, ποιον και τι να κάνεις. Αυτά όσον αφορά τους καταλογισμούς. Οι δημοσιονομικές διορθώσεις και τα πρόστιμα είναι μια άλλη διαδικασία. Και αυτή θα τη δούμε. Αν έχουμε μια συνέπεια απέναντί τους, μας δίνεται η δυνατότητα να ξαναβάλουμε το κομμάτι στη σχετική διαπραγμάτευση. Αυτό θέλουμε να κάνουμε εμείς. Αυτό που θέλω να καταθέσω εδώ, είναι μια επιστολή που πήραμε στο τέλος του Οκτώβρη του 2015, η οποία είναι πρωτοφανής ως προς το περιεχόμενό της. Λέει τώρα η Ευρωπαϊκή Επιτροπή: «Σκοπός της επικοινωνίας δεν είναι η επανεξέταση όλων των πιθανών νομικών και πραγματικών επιχειρημάτων που προβάλλουν οι αρχές για να αποφύγουν να προβούν σε οποιαδήποτε ανάκτηση…». Και συνεχίζει: «Δεν έχετε ανακτήσει ούτε ένα ποσό μέχρι σήμερα που ξεκινάει από το 2002. Όχι μόνο δεν υπήρξε σχετική διαπραγμάτευση αλλά οι ελληνικές αρχές αποφεύγουν να συζητήσουν τα συγκεκριμένα ζητήματα». Για αυτό, λοιπόν, όπως αντιλαμβάνεστε, όταν έρχεται η οριστική καταδίκη, όπως είναι η περίπτωση του πακέτου Χατζηγάκη, τα πράγματα είναι πολύ δύσκολα. [[Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς, λοιπόν, για όλες αυτές τις περιπτώσεις και για τα πρόστιμα θα συνεχίσουμε τις διαπραγματεύσεις, προσπαθώντας όσο το δυνατόν, με ένα καλό κλίμα που υπάρχει και ταυτόχρονα με μια διάθεση από τη δική μας πλευρά, να λύσουμε το πρόβλημα. Όντως όπως αναφερθήκατε, το 2015, μετά από τέσσερα - πέντε χρόνια συνεχών προστίμων που αφορούσαν ιδιαίτερα τους βοσκοτόπους, δηλαδή πάνω από 320-350 εκατομμύρια κάθε χρόνο, για πρώτη φορά η χώρα μας δεν υπέστη σχετικό πρόστιμο. Αυτό σημαίνει ότι έκανε καλά τη δουλειά της. Άρα βάζουμε τα πράγματα σε μια τάξη. Πιστεύουμε, ότι η οριστική λύση θα δοθεί μόνο μέσα από αυτήν τη διαδικασία. Ευχαριστώ.
Ευχαριστούμε τον Υπουργό Αγροτικής Ανάπτυξης και Τροφίμων κ. Αποστόλου. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και πέντε καθηγητές συνοδοί τους από το Γυμνάσιο Κορινού Πιερίας και από το Γυμνάσιο Μουριών Κιλκίς. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στη έκτη με αριθμό 593/29-2-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα συμπληρωματικά έργα του φράγματος Μπραμιανών Ιεράπετρας. Στην επίκαιρη ερώτηση του κυρίου συναδέλφου θα απαντήσει ο Υπουργός κ. Ευάγγελος Αποστόλου. Τον λόγο έχει ο κ. Κεγκέρογλου, για να αναπτύξει την επίκαιρη ερώτησή του για δύο λεπτά.
Ευχαριστώ, κύριε Πρόεδρε. Θα μιλήσουμε σήμερα για τον Νομό Λασιθίου και συγκεκριμένα για το φράγμα Μπραμιανού ή Μπραμιανών Ιεράπετρας, το οποίο από το 1986 που ολοκληρώθηκε και άρχισε η λειτουργία του, έχει συμβάλει σημαντικά στην τοπική ανάπτυξη, ούτως ώστε η περιοχή να αποκτήσει δυναμικές καλλιέργειες, που συμβάλλουν πολύ στο εθνικό εισόδημα και βέβαια στο βιοτικό επίπεδο της περιοχής, στην απασχόληση και γενικότερα στην τοπική οικονομία. Με τα χρόνια υπήρξε, βεβαίως, μια σειρά πρωτοβουλιών και έργων για την ενίσχυση του φράγματος. Όμως πριν από δύο - τρία χρόνια διαπιστώθηκε από τις αρμόδιες υπηρεσίες, ότι χρειάζεται μια σειρά από ενισχυτικά έργα, ούτως ώστε το φράγμα να αποκτήσει την απαραίτητη δυναμικότητα, για να μπορούν να αρδεύονται τα σαράντα πέντε χιλιάδες στρέμματα, δεκαπέντε χιλιάδες από τα οποία είναι θερμοκηπιακές καλλιέργειες, ένα εκατομμύριο περίπου ελαιώνες και άλλες καλλιέργειες αλλά και να στηρίζει την ύδρευση της περιοχής. Τα έργα αυτά μπήκαν σε μια μελέτη, η οποία προβλεπόταν να ολοκληρώσει και τις απαραίτητες μελέτες που χρειάζονται για την αδειοδότηση. Με αυτήν την έννοια, αυτό που ρωτάω τον κύριο Υπουργό σήμερα είναι, σε ποιο στάδιο βρίσκονται αυτές οι μελέτες, που υπολογιζόταν ότι θα έχουν έναν προϋπολογισμό έργων ύψους περίπου 17 εκατομμυρίων. Είχε κατατεθεί η πρόταση και η άποψη, ότι θα μπορούσε να χρηματοδοτηθεί από το Πρόγραμμα Αγροτικής Ανάπτυξης του Υπουργείου Αγροτικής Ανάπτυξης. Να δούμε σήμερα σε ποιο στάδιο είμαστε και πώς προχωρά η θωράκιση αυτού του έργου, για να καταστεί ικανό να εξυπηρετεί τις ανάγκες της αγροτικής παραγωγής της περιοχής.
Ευχαριστούμε τον κ. Κεγκέρογλου. Στην επίκαιρη ερώτηση θα απαντήσει, όπως προανέφερα, ο Υπουργός Αγροτικής Ανάπτυξης και Τροφίμων, ο κ. Ευάγγελος Αποστόλου. Κύριε Υπουργέ, έχετε τον λόγο για τρία λεπτά.
Για την αναγκαιότητα των συγκεκριμένων υπολειπόμενων έργων αλλά και γενικότερα την αντιμετώπιση του φαινομένου λειψυδρίας που παρατηρείται στην Κρήτη, πραγματικά θα έλεγα ότι μέχρι σήμερα το Υπουργείο Αγροτικής Ανάπτυξης δεν είχε κάνει αυτά τα οποία έχει ανάγκη η συγκεκριμένη περιοχή. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Ειδικά σε ό,τι αφορά τα έργα του φράγματος Μπραμιανού, το Υπουργείο είχε εντάξει στο Πρόγραμμα Αγροτικής Ανάπτυξης 2007-2013 την πράξη με τίτλο: «Νέος αγωγός μεταφοράς νερού από υδροληψία Μύρτου…» - εσείς τα ξέρετε, κύριε Κεγκέρογλου πιο καλά, γιατί είναι τοπικά - «…φράγμα Μπραμιανού μήκους δεκαπέντε περίπου χιλιομέτρων» συνολικού προϋπολογισμού 16.275.000 ευρώ. Η προαναφερόμενη πράξη είχε δύο υποέργα. Πρώτον, μελέτη έργων νέου αγωγού μεταφοράς νερού από υδροληψία Μύρτου Δ3 φράγμα Μπραμιανού όπως σας είπα μήκους δεκαπέντε περίπου χιλιομέτρων, προϋπολογισμού 775.000 ευρώ. Δεύτερον, κατασκευή έργων νέου αγωγού μεταφοράς νερού από υδροληψία Μύρτου Δ3 φράγμα Μπραμιανού μήκους δεκαπέντε περίπου χιλιομέτρων προϋπολογισμού 15.500.000 ευρώ. Στο πλαίσιο του πρώτου υποέργου εκπονήθηκε η μελέτη, η οποία είναι στη φάση της ολοκλήρωσης και μέχρι 31-12-2015 που έκλεισε το προηγούμενο πρόγραμμα, απορροφήθηκαν πιστώσεις ύψους 289.000 ευρώ. Το ποσό που υπολείπεται για την οικονομική τακτοποίησή της, θα αποπληρωθεί στο πλαίσιο των οικονομικών στοιχείων της νέας προγραμματικής περιόδου. Σημειώνω, ότι στη νέα προγραμματική περίοδο, σε κεντρικό ή περιφερειακό επίπεδο, τα αιτήματα που θα συλλεχθούν από ολόκληρη την επικράτεια, θα αξιολογηθούν και θα ιεραρχηθούν ανάλογα με τις απαιτήσεις του νέου Προγράμματος Αγροτικής Ανάπτυξης. Αυτήν την ώρα είμαστε στη διαδικασία συγκέντρωσης όλων αυτών, ενώ ταυτόχρονα, επειδή υπάρχουν έργα τα οποία πάνε στο νέο Πρόγραμμα Αγροτικής Ανάπτυξης ως ανειλημμένες υποχρεώσεις, αντιλαμβάνεστε, ότι περισσότερα πάνω σ' αυτό το θέμα δεν μπορώ να σας πω. Όμως στον σχεδιασμό που έχει και στις εντολές που έχουν δοθεί, τα συγκεκριμένα ειδικά έργα που αφορούν το κομμάτι της Κρήτης πάνω σε θέματα αντιμετώπισης της λειψυδρίας, θα αποτελούν προτεραιότητα για το Υπουργείο.
Κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, το γεγονός ότι αναγνωρίζετε την ανάγκη για το συγκεκριμένο έργο, είναι θετικό. Νομίζω, ότι μελετώντας περισσότερο το θέμα, θα διαπιστώσετε, ότι πρέπει από τα έργα που θα έχουν άμεση προτεραιότητα, να είναι η ολοκλήρωση των αναγκαίων έργων για το συγκεκριμένο φράγμα Μπραμιανού που μιλήσαμε και οι δυο, για την ανάγκη να στηριχθούν οι δυναμικές καλλιέργειες της περιοχής. Όμως θα πρέπει να σας πληροφορήσω, ότι δεν ήταν μόνο το Υπουργείο Αγροτικής Ανάπτυξης το οποίο είχε εντάξει έργα και είχε προχωρήσει. Έχετε, βεβαίως, την αρμοδιότητα συνολικά για τα αρδευτικά έργα και τα έργα υποδομής αλλά είχε εμπλακεί και το Υπουργείο Υποδομών, το οποίο είχε προχωρήσει απ' ό,τι φαίνεται σε κάποιες μελέτες. Και θα ζητούσα τη συνεργασία μαζί τους, γιατί η αντίστοιχη διεύθυνση Δ7 του Υπουργείου είχε προχωρήσει σε εκπόνηση μελετών. Αυτή είναι η Διεύθυνση Εγγείων Βελτιώσεων. Μάλιστα όπως με πληροφόρησαν από το ΤΟΕΒ του μεγάλου αυτού αρδευτικού έργου, ο διευθυντής είχε ο ίδιος επισκεφθεί - όχι μια φορά - την περιοχή για να μπορέσουν να προχωρήσουν τα έργα. Επομένως αυτό που χρειάζεται πρώτα απ' όλα, είναι μια συνεργασία με το Υπουργείο Υποδομών. Να δούμε ότι η ανάγκη για την ενίσχυση, μπορεί να καλυφθεί με την αύξηση της παροχετευτικότητας των αγωγών που ήδη υπάρχουν από τις υδροληψίες Καλαματιανού ποταμού και Μύρτου. Και βεβαίως με την κατασκευή δύο μικρών φραγμάτων στον οικισμό Μύθων του Χειμάρρου Μύρτου και βεβαίως όλων των απαραίτητων έργων που χρειάζονται για τη συνολική αξιοποίηση του έργου. Υπάρχουν προτάσεις και μελέτες, που έχουν να κάνουν με το ζήτημα των φερτών υλών για να αντιμετωπίζεται το πρόβλημα της πρόσχωσης και βεβαίως για να υπάρχει και αντιπλημμυρική ενέργεια από το ίδιο το φράγμα. Έχουμε και μελέτες που έχουν να κάνουν με την διαχείριση του υδάτινου δυναμικού για την κάλυψη των αναγκών ύδρευσης του Δήμου Ιεράπετρας, γιατί μιλάμε για νερό καλής ποιότητας και βέβαια της ευρύτερης περιοχής. Επομένως αυτό το οποίο θα μπορούσαμε να πούμε για να μπορέσει να προχωρήσει το έργο, είναι άμεση συνεργασία με το αντίστοιχο Υπουργείο Υποδομών, για να δούμε εάν συνεχίζει να έχει τη δυνατότητα και να συμβάλλει και ποια κομμάτια θα αναλάβει το συγκεκριμένο, ανεξάρτητα από πού θα χρηματοδοτηθούν και βεβαίως να δούμε το θέμα του νέου Προγράμματος Αγροτικής Ανάπτυξης το οποίο έχει αντίστοιχες χρηματοδοτήσεις, ούτως ώστε να ολοκληρωθεί αυτό το πάρα πολύ σημαντικό έργο για την περιοχή, προκειμένου να λυθούν ζητήματα που έχουν να κάνουν με το κόστος παραγωγής. Ξέρετε πολύ καλά, ότι με τις νέες επιβαρύνσεις - δίκαιες και άδικες - στον τομέα των ίδιων των αγροτών, των παραγωγών αλλά κυρίως του κόστους συνολικά του αγροτικού προϊόντος - κόστος παραγωγής - πρέπει να προχωρήσουν άμεσα ενέργειες και πρωτοβουλίες, ούτως ώστε να μειώσουμε τουλάχιστον από άλλες πηγές αυτό το κόστος παραγωγής. Επομένως είναι πάρα πολύ σημαντική η δικιά σας θέση ως Υπουργείο Αγροτικής Ανάπτυξης αλλά και του αντίστοιχου Υπουργείου Υποδομών με το οποίο οφείλετε να συνεργαστείτε. Ευχαριστώ κύριε Πρόεδρε.
Κύριε Υπουργέ, έχετε τον λόγο.
Κύριε συνάδελφε, δεν θα διαφωνήσω σε κανένα σημείο από αυτά που τοποθετηθήκατε. Η αναγκαιότητα ολοκλήρωσης του συγκεκριμένου έργου είναι πασιφανής, πόσω μάλλον όταν μιλάμε για μια περιοχή όπως η Ιεράπετρα, η οποία πραγματικά είναι πρωτοποριακή, ιδιαίτερα σε καλλιέργειες οπωροκηπευτικών αλλά και γενικότερα στον αγροτικό χώρο. Αυτό το πρόβλημα των παράλληλων αρμοδιοτήτων, εάν δεν υπάρχει συνεννόηση, είναι ένα πρόβλημα κυβερνητικής λειτουργίας, το οποίο είναι πραγματικά αδιανόητο. Με τα φράγματα ασχολείται και το Υπουργείο Υποδομών, με τα φράγματα ασχολείται και το Υπουργείο Αγροτικής Ανάπτυξης, με τα φράγματα ασχολείται βεβαίως και το Υπουργείο Περιβάλλοντος. Και όντως είναι αδιανόητο, διότι, ας πούμε, εμείς μέσα από το Πρόγραμμα Αγροτικής Ανάπτυξης προγραμματίζουμε συγκεκριμένες εργασίες, συγκεκριμένα έργα. Είναι δυνατόν την ίδια ώρα, εφόσον - και δεν αναφέρομαι μόνο στα φράγματα, γενικά στα έργα υποδομών - το Υπουργείο Υποδομών κατασκευάζει δρόμους, να μην έχει υπ' όψιν του, ότι δίπλα υπάρχει ένας αγροτικός δρόμος, ο οποίος μπορεί να βοηθήσει στη χάραξη, στην εκτέλεση ή εντελώς διαφορετικά; Άρα, λοιπόν, η αναγκαιότητα συνεννόησης είναι μεγάλη, πόσω μάλλον για το συγκεκριμένο κομμάτι που αφορά το υδάτινο δυναμικό της χώρας, τη στιγμή που πάνω από το 85% του υδάτινου δυναμικού του Υπουργείου Αγροτικής Ανάπτυξης αφορά αρδεύσεις. Άρα, λοιπόν, θα πρέπει οπωσδήποτε σε όλες τις υποδομές να κάνουμε μια προσπάθεια. Βεβαίως το θέμα της ύδρευσης είναι πολύ σοβαρό αλλά όμως εκεί που μιλάμε για παραγωγική ανασυγκρότηση, μιλάμε και για μείωση του κόστους παραγωγής και πρέπει να κάνουμε μια προσπάθεια. Σε αυτό που τουλάχιστον, εγώ από τη δική μου πλευρά μπορώ να δεσμευθώ, είναι σε αυτά που έχουμε προγραμματίσει και σχεδιάζουμε να πάμε και στο νέο πρόγραμμα, στη συνέχιση δηλαδή των ανειλημμένων υποχρεώσεων, ότι θα εκτελεστούν όσο γίνεται γρηγορότερα.
Ευχαριστώ. Πριν πάμε στην επόμενη ερώτηση, για να κλείσω αυτό το κεφάλαιο, να πω εν συντομία ποιες ερωτήσεις δεν θα συζητηθούν. Η πέμπτη με αριθμό 663/15-3-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου ελληνικού τηλεοπτικού καναλιού και την καθυστέρηση των δανείων που έχουν χορηγηθεί στην εταιρεία «ΠΗΓΑΣΟΣ Α.Ε.», δεν συζητείται λόγω κωλύματος του κυρίου Υπουργού. Επίσης, η όγδοη με αριθμό 628/7-3-2016 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Παιδείας, Έρευνας και Θρησκευμάτων, σχετικά με την «απαγόρευση της ομιλίας του Μητροπολίτη Λαυρεωτικής και Μεσογαίας κ. Νικολάου στο 15ο Ενιαίο Λύκειο Θεσσαλονίκης, δεν συζητείται λόγω κωλύματος του κυρίου Υπουργού. Η ένατη με αριθμό 626/7-3-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα που έχουν δημιουργηθεί στη λειτουργία όλων των κοινωνικών δομών και άλλων υπηρεσιών των δήμων όλης της χώρας, δεν συζητείται λόγω κωλύματος του κυρίου Υπουργού. Η δέκατη με αριθμό 633/8-3-2016 επίκαιρη ερώτηση δεύτερου κύκλου του συναδέλφου από το Ηράκλειο Κρήτης του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, σχετικά με τη χορήγηση αποζημίωσης στους υπαλλήλους που μετέχουν στην οργάνωση, υποστήριξη και διεξαγωγή των δοκιμασιών προσόντων και συμπεριφοράς των υποψηφίων οδηγών, δεν συζητείται, κατόπιν συνεννόησης Βουλευτή και Υπουργού. Η ενδέκατη με αριθμό 634/8-3-2016 επίκαιρη ερώτηση δεύτερου κύκλου της συναδέλφου Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Εσωτερικών και Διοικητικής Ανασυγκρότησης, σχετικά με την επαναλειτουργία της Σχολής Αστυφυλάκων και την Μεταστέγαση της Διεύθυνσης Αστυνομίας Καρδίτσας, δεν συζητείται, σε συνεννόηση της συναδέλφου με τον Υπουργό. Η δέκατη όγδοη με αριθμό 573/23-2-2016 επίκαιρη ερώτηση δεύτερου κύκλου του Βουλευτή Λάρισας κ. Βασιλείου Κόκκαλη των Ανεξαρτήτων Ελλήνων προς τον Υπουργό Περιβάλλοντος και Ενέργειας, σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες, δεν συζητείται λόγω κωλύματος του κυρίου Υπουργού. Η πρώτη με αριθμό 2828/1-2-2016 ερώτηση της συναδέλφου της Β΄ Αθηνών από τον Συνασπισμό Ριζοσπαστικής Αριστεράς κ. Χαρούλας Καφαντάρη προς τον Υπουργό Περιβάλλοντος και Ενέργειας, σχετικά με τη θέσπιση διακριτού ορίου για το εξασθενές χρώμιο στο πόσιμο νερό, δεν συζητείται σε συνεννόηση Υπουργού και Βουλευτού. Η δεύτερη με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου, δεν συζητείται λόγω κωλύματος του κυρίου Υπουργού. Τέλος, η τρίτη με αριθμό 305/15-10-2015 ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη για λήψη νομοθετικής πρωτοβουλίας της Κυβέρνησης για τα συνταξιοδοτικά και προνοιακά θέματα των ΑΜΕΑ, δεν συζητείται λόγω κωλύματος του Βουλευτού και όχι του Υπουργού, όπως έχουμε ενημερωθεί.
Κύριε Πρόεδρε, παρακαλώ τον λόγο.
Ορίστε, κύριε Κεγκέρογλου, τι θέλετε;
Ήθελα να ρωτήσω ποιος Υπουργός έχει δηλώσει κώλυμα για την ερώτηση του Υπουργείου Υγείας.
Δεν γράφει, κύριε Κεγκέρογλου. Θα σας τη διαβάσω ολόκληρη: «Αίτηση κατάθεσης εγγράφων, ερώτηση του Βουλευτή Ηρακλείου…
Ο κ. Ξανθός ή ο κ. Πολάκης;
Δεν γράφει ποιος Υπουργός. Θα την ξαναδώ, κύριε Κεγκέρογλου. Γράφει «η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου, δεν συζητείται λόγω κωλύματος…
Κάποιο γραφείο Υπουργού πήρε στο Τμήμα Ερωτήσεων και είπε ότι έχει κώλυμα. Ποιο από τα δύο πήρε; Αυτή είναι η ερώτησή μου.
Εγώ σας διαβάζω τι γράφει. Δεν υπάρχει νόημα.
Δεν αφορά εσάς, κύριε Πρόεδρε, προφανώς.
Το ξέρω. Το καταλαβαίνω. Σειρά έχει η έβδομη με αριθμό 613/3-3-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την καταστροφή του αλιεύματος από τις βιντζότρατες. Στην επίκαιρη ερώτηση του κ. Μίχου θα απαντήσει ο παριστάμενος Υπουργός κ. Ευάγγελος Αποστόλου. Κύριε Μίχο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, είναι ένα θέμα που σας αφορά κι εσάς κατά κάποιο τρόπο για κάποιες δηλώσεις που είχατε κάνει. Για να ξεκινήσω, στην πατρίδα μας υπάρχουν περίπου είκοσι επτά χιλιάδες σκάφη παράκτιας αλιείας, από τα οποία αρκετά είναι βιντζότρατες σε πολύ μεγάλο βαθμό, εκτός από κάποιες που κόπηκαν τα τελευταία χρόνια, οι οποίες χρηματοδοτήθηκαν για να κοπούν. Οι βιντζότρατες εξαιτίας του αλιευτικού εργαλείου που διαθέτουν είναι η καταστροφή της αλιείας και του θαλάσσιου οικοσυστήματος. Όπως ξέρουμε και ξέρετε κι εσείς πολύ καλά, από τον Ευβοϊκό μπαίνει η τσουγκράνα, χαλάει φωλιές, χαλάει το γόνο, χαλάει τα πάντα. Δεν μένει ούτε αυγό από κάτω ούτε τίποτα και χαλάνε και τα φύκια που είναι τροφή για τα ψάρια. Οι βιντζότρατες στο πέρασμά τους - όπως είπα και πριν - οργώνουν όλο το βυθό και δεν αφήνουν τίποτα, αλιεύοντας ανεξέλεγκτα σε μεγάλες ποσότητες όλων των ειδών τα ψάρια, ανεξαρτήτως μεγέθους. Τα ψάρια δεν προλαβαίνουν να αναπτυχθούν. Σε καμμία χώρα της Ευρωπαϊκής Ένωσης δεν επιτρέπονται οι βιντζότρατες. Στην Ελλάδα μόνο επιτρέπονται. Είχαν κοπεί για ένα διάστημα και τις επανέφεραν ξανά. Στις 4-1-2015 με απόφαση του πρώην Υπουργού Αγροτικής Ανάπτυξης κ. Καρασμάνη επί Πρωθυπουργίας Σαμαρά, εν μέσω της προεκλογικής περιόδου, επαναφέρει τη βιντζότρατα στην ενεργό δράση καθαρά για ψηφοθηρικούς λόγους. Στις 9-3-2015 ομάδα αλιέων απ' όλη την Ελλάδα επισκέφθηκε εσάς για το θέμα αυτό κι εσείς αυθημερόν με απόφασή σας απαγορεύσατε την κυκλοφορία τους. Χαρακτηριστικά σε συνάντηση που έγινε τότε τους είπατε: «Πρόκειται περί εκτρώματος και γι' αυτόν τον λόγο από σήμερα απαγορεύω τις βιντζότρατες». Γιατί λοιπόν και ποιος είναι ο λόγος που επιτρέψατε εκ νέου να επαναδραστηριοποιηθούν οι βιντζότρατες; Από την άλλη, υπάρχει σκοπός να περάσει η αλιεία στα χέρια των πολυεθνικών; Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλή, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις εκπαιδευτικοί συνοδοί τους από το Γυμνάσιο Αρέθουσας Θεσσαλονίκης. Σας καλωσορίζουμε στη Βουλή των Ελλήνων. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.
Μια μικρή διόρθωση, κύριε συνάδελφε: Με τα στοιχεία που έχουμε εμείς, είναι πολύ μικρότερος ο αριθμός των σκαφών της παράκτιας αλιείας. Είναι γύρω στις δεκατέσσερις χιλιάδες τετρακόσιες και από αυτές αλιευτικά σκάφη που έχουν το εργαλείο βιντζότρατα είναι περίπου διακόσια σαράντα οκτώ. Όντως η βιντζότρατα έχει σταματήσει ως εργαλείο με την εθνική νομοθεσία από τον Ιούνιο του 2008. Όντως παραμονές των εκλογών του 2015 ο πρώην Υπουργός Γεωργίας έδωσε τη δυνατότητα στις βιντζότρατες να οργώνουν τον βυθό της χώρας χωρίς κανένα σχέδιο, χωρίς κανέναν περιορισμό. Γι' αυτό κι εγώ, άμεσα, απαγόρευσα την αλιεία έναν μήνα πριν τη λήξη του χρόνου αλίευσης. Θέλω να σας πω ότι επιτρέπεται η λειτουργία του εργαλείου, αλλά μόνο σύμφωνα με τις διατάξεις του συγκεκριμένου Κανονισμού του Ευρωπαϊκού Συμβουλίου ως προς την ελάχιστη απόσταση από την ακτή και ως προς το άνοιγμα του ματιού του διχτυού - τώρα αυτά είναι λεπτομέρειες που αφορούν ιδιαίτερα τους ψαράδες - , με την προϋπόθεση όμως να έχει θεσπιστεί ένα εθνικό σχέδιο διαχείρισης της αλιείας από το εν λόγω εργαλείο. Κι εδώ, λοιπόν, έρχεται το πρόβλημα. Για να σχεδιαστεί αυτό το εθνικό σχέδιο, πρέπει οπωσδήποτε να έχει έγκαιρα και επικαιροποιημένα επιστημονικά δεδομένα, τα οποία για να μπορούν να προκύψουν μέσα από τη συγκεκριμένη αλίευση και σε συγκεκριμένες περιοχές, πρέπει να δοθεί η σχετική άδεια. Η συγκεκριμένη, λοιπόν, δραστηριότητα της δοκιμαστικής αλιείας για ερευνητικούς σκοπούς κρίθηκε απαραίτητη από εμάς για την προσέγγιση, τη συμπλήρωση των επιστημονικών δεδομένων στήριξης του εθνικού σχεδίου που ετοιμάζαμε για την βιντζότρατα. Να έχετε υπ' όψιν σας ότι τέτοιου είδους παρεκκλίσεις έχουν εφαρμοστεί σε πολλές άλλες χώρες της Ευρωπαϊκής Ένωσης, σε πολλά άλλα κράτη της Μεσογείου. Όντως, με δική μας απόφαση, το τονίζω για μια ακόμη φορά, δώσαμε τη δυνατότητα αυτής της αλιευτικής δραστηριότητας για επιστημονικούς σκοπούς. Ήταν για περίπου δύο μήνες, έληξε στις 25 του Φλεβάρη. Οπωσδήποτε τώρα βρισκόμαστε σε μια κατάσταση επεξεργασίας των στοιχείων. Θα δούμε, δεν είμαστε ακόμη έτοιμοι. Βέβαια, εγώ δεν θέλω να απαρνηθώ και κάτι που με επηρέασε για να δοθεί και αυτή η επιστημονική λειτουργία. Βιώνουμε μια πρωτοφανή δημοσιονομική κρίση και, όπως αντιλαμβάνεστε, το να δοθεί σε αυτές τις διακόσιες πενήντα οικογένειες άδεια για ένα μήνα να αλιεύσουν, με το πρόσχημα - θέλω να είμαι ειλικρινής - και της συγκεκριμένης διαδικασίας, ήταν κάτι που έπρεπε να το λάβουμε σοβαρά υπ' όψιν. Στη δευτερολογία μου θα σας μιλήσω σχετικά με το τι θα γίνει από εδώ και πέρα.
Κύριε Μίχο, έχετε τον λόγο.
Ευχαριστώ. Κατ' αρχάς, τόνισα και είπα ότι από τις είκοσι επτά χιλιάδες σκαφών έχουν κοπεί πάρα πολλά, έχουν μείνει λιγότερα. Δεν ήξερα τον ακριβή αριθμό, μου τον είπατε εσείς. Έχω πάρα πολλές καταγγελίες από σωματεία Εύβοιας, Βοιωτίας, Φθιώτιδας, από τον Άγιο Κωνσταντίνο, από τον Μαραθώνα, από τη Νέα Μάκρη, για το κυνήγι που γίνεται στους μικρούς αλιείς από το Λιμενικό, την παρανομία που γίνεται εις βάρος τους, μην αφήνοντάς τους και ρίχνοντάς τους συνέχεια πρόστιμα και αφήνοντας τις βιντζότρατες, αλλά και μπουκαλάδες που κατεβαίνουν είτε για όστρακα είτε για ψάρεμα, επειδή κάποιοι πληρώνουν μίζα ή σε κάποιες περιπτώσεις, όπως στην Εύβοια - σε λίγο καιρό θα σας φέρω και στοιχεία - , όπου υπάρχουν πολιτικοί από πίσω. Από την άλλη, αφήσατε ενενήντα τέσσερα ερευνητικά σκάφη. Και δεν μιλάμε για απλές οικογένειες, αυτά είναι μεγάλα σκάφη. Ενενήντα τέσσερα σκάφη είναι δυο - τρεις στόλοι, δεν αφήσατε πέντε. Όλα αυτά τα σκάφη πήγαν, όχι μόνο στην ιχθυόσκαλα της Χαλκίδας, σε πάρα πολλές ιχθυόσκαλες και ξεφόρτωσαν τα ψάρια. Οπότε, τι πήγαν να κάνουν εκεί; Τι πήγαν να εξερευνήσουν; Είναι ενενήντα τέσσερα σκάφη, κύριε Υπουργέ, δεν είναι πέντε. Και όλα αυτά τα ψάρια πουλήθηκαν στις ιχθυόσκαλες, σας το ξαναλέω. Με έπαιρναν τηλέφωνο στις τέσσερις το βράδυ από την ιχθυόσκαλα της Χαλκίδας και μου έλεγαν «αν δεν έχεις δουλειά και μπορείς, έλα τώρα να δεις τι ξεφορτώνουν». Από την άλλη, όλοι οι κόλποι της Ελλάδος, αλλά και τα πελάγη μας - κυρίως οι κόλποι, όπως ο Ευβοϊκός - είναι τεράστια ιχθυοτροφεία. Αν θέλετε πραγματικά να κάνετε κάτι, μόνο γόνο να ρίξετε μέσα και να βγάλετε τις ανεμότρατες και τις βιντζότρατες έξω από τη θάλασσα αυτή, μέσα σε δύο χρόνια, με έρευνες που έχουν γίνει, μόνο ο Ευβοϊκός θα μπορεί να ταΐσει, όχι μόνο την Ελλάδα, αλλά να κάνει και εξαγωγές. Αλλά από την άλλη, έχουν ακουστεί πάρα πολλά, όπως και για πρώην Επίτροπο της Ελλάδος για την αλιεία που βρίσκεται πίσω από πολυεθνικές για να ξεπατωθούν με τους νόμους που θα βγουν και με αυτά που επιτρέπετε εσείς, τις βιντζότρατες, όλοι οι μικροί αλιείς και να έρθουν οι πολυεθνικές. Όπως ξέρουμε, ο σκοπός των πολυεθνικών είναι να κυριεύσουν τα πάντα. Έτσι θα γίνει και με τις βιντζότρατες και σιγά σιγά θα μπουν μεγάλοι στόλοι στην πατρίδα μας και δεν θα αφήσουν τίποτα. Και μετά σειρά φυσικά θα έχουν τα ιχθυοτροφεία. Κάντε κάτι, λοιπόν. Μιλήστε και με τους αξιωματικούς του Λιμενικού να αφήσουν τους παράκτιους αλιείς - που αυτοί είναι οι ταλαίπωροι και πάνε για ένα πιάτο φαγητό και για ένα μικρό μεροκάματο, που πολλοί δεν έχουν ούτε πετρέλαιο να βάλουν στις μηχανές τους - να κάνουν τη δουλειά τους. Καταργήστε τελείως τις βιντζότρατες - επιδοτήστε τους να τις κόψουν - από τη στιγμή που γίνεται τεράστια καταστροφή. Και εσείς σαν κόμμα όχι μόνο ως Υπουργός είστε υπέρ της οικολογίας. Πρέπει, λοιπόν, να αμολήσουμε γόνο μέσα στις θάλασσες και να υπάρχει ψαριά. Όσο υπάρχουν οι βιντζότρατες, δεν υπάρχει περίπτωση σε λίγα χρόνια να βλέπουμε ψάρια. Θα τρώμε μόνο ό,τι μας φέρνουν έτοιμο. Ευχαριστώ.
Τον λόγο έχει ο κύριος Υπουργός.
Η αλίευση για ερευνητικούς σκοπούς τέλειωσε στις 25 Φλεβάρη. Δίνεται η δυνατότητα από τον Κανονισμό τα αλιεύματα να πηγαίνουν στην κατανάλωση. Βέβαια, υπάρχει ένα ζήτημα σχετικά με την παράκτια αλιεία, αφού υπάρχει η δυνατότητα, μετά την κατάργηση της ερασιτεχνικής άδειας αλιείας, να ασχολείται όποιος θέλει με το ψάρεμα. Αντιλαμβάνεστε ότι σε μια δημοσιονομική κατάσταση αρκετά δύσκολη αυτό ωθεί πάρα πολύ κόσμο να ασχολείται με την αλιεία. Στην παρέμβαση που θα κάνουμε με το σχέδιο νόμου που αφορά τους συνεταιρισμούς καταθέτουμε σχετική τροπολογία επαναφέροντας την ανάγκη για τον ερασιτέχνη να έχει άδεια αλιείας. Αυτή είναι μια παρέμβαση, όπως και ιδιαίτερα άλλες που διευκολύνουν τους παράκτιους αλιείς. Θα τα πούμε με την ψήφιση του νόμου. Εγώ αυτό που θέλω να σας πω είναι ότι όλα αυτά τα στοιχεία που έχουν συγκεντρωθεί αξιολογούνται προκειμένου να συμπληρωθεί το εθνικό σχέδιο διαχείρισης. Τώρα το αν θα συνεχιστεί ή όχι η συγκεκριμένη λειτουργία της βιντζότρατας είναι κάτι το οποίο θα προκύψει μέσα από την έγκριση ή μη του επιχειρησιακού σχεδίου. Θέλω να σας ενημερώσω ότι η πρώτη προσέγγιση που κάνω είναι ότι οι πιθανότητες έγκρισής της δεν είναι πολλές. Παρ' όλα αυτά, όμως, εμείς θα περιμένουμε την απόφαση της Ευρωπαϊκής Επιτροπής, γιατί είναι μια διαδικασία που είμαστε υποχρεωμένοι να ακολουθήσουμε. Από εκεί και πέρα, ένας από τους πιο αυστηρούς όρους που έχουν μπει στο συγκεκριμένο σχέδιο είναι η απαγόρευση για περιοχές όπου ο βυθός καλύπτεται από τα λεγόμενα λιβάδια της Ποσειδωνίας, που ιδιαίτερα στον χώρο του Ευβοϊκού κόλπου υπάρχουν σε μεγάλη έκταση. Για εμάς είναι πρωτεύον ζήτημα η χαρτογράφηση της Ποσειδωνίας σε όλη την επικράτεια. Είναι ένα έργο που βαίνει προς ολοκλήρωση. Άρα, λοιπόν, έχοντας ολοκληρωμένη χαρτογράφηση της Ποσειδωνίας, έχοντας ένα διαχειριστικό σχέδιο, είτε θετικό είτε αρνητικό, από την πλευρά της Ευρωπαϊκής Επιτροπής, εμείς θέλουμε να υπηρετήσουμε την προστασία των ιχθυοαποθεμάτων παράλληλα με τη δυνατότητα να ασκεί τη συγκεκριμένη δραστηριότητα πολύς κόσμος ιδιαίτερα σε περιοχές που δεν έχει άλλο εισόδημα. Αντιλαμβάνεστε ότι είναι η βασική μας στόχευση.
Ευχαριστώ, κύριε Υπουργέ. Μπαίνουμε τώρα στον κύκλο ερωτήσεων του Υπουργού κ. Τρύφωνα Αλεξιάδη. Να πω επίσης ότι η δεύτερη με αριθμό 653/11-3-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εθνικής Άμυνας, σχετικά με το Μετοχικό Ταμείο Αεροπορίας, δεν συζητείται λόγω δικαιολογημένης απουσίας του κυρίου Υπουργού, ο οποίος βρίσκεται στο εξωτερικό. Εισερχόμαστε στην πρώτη με αριθμό 655/15-3-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, σχετικά με την αντιμετώπιση των προβλημάτων στη διαδικασία αδειοδότησης νέας γενιάς φορολογικών μηχανισμών και τη μοναδικότητα διασύνδεσης ταξίμετρου με συγκεκριμένο Φορολογικό Ηλεκτρονικό Μηχανισμό. Τον λόγο έχει ο κ. Τριανταφυλλίδης.
Ευχαριστώ πολύ, κύριε Πρόεδρε. Κύριε Υπουργέ, να το πούμε απλά, δεν τους έφταναν όλα τα άλλα προβλήματα που αντιμετωπίζει καθημερινά ο κλάδος των οδηγών και των ιδιοκτητών ταξί χειμαζόμενος, μέρος, κομμάτι του συνολικού χειμαζόμενου κόσμου της ελεύθερης, πραγματικής, ανοικτής οικονομίας, είναι και αυτές οι διαδικασίες που την καθιστούν ακόμη δυσκολότερη και περίπλοκη - σταυρόλεξο πραγματικά για να το καταλάβεις, πολύπλοκο τεχνικό ζήτημα - και προφανώς πρέπει να το αντιμετωπίσουμε. Τα τελευταία χρόνια, λόγω των φορολογικών αλλαγών που επιβλήθηκαν σε όλους τους πολίτες και όλες τις επαγγελματικές ομάδες, οι επαγγελματίες οδηγοί και οι ιδιοκτήτες ταξί υποχρεώθηκαν, και ορθώς υποχρεώθηκαν, στην άμεση διασύνδεση του Φορολογικού Ηλεκτρονικού Μηχανισμού με το ταξίμετρο, προκειμένου να εκδίδονται αποδείξεις βάσει των οποίων θα φορολογούνται και όχι βάσει ενός τεκμαρτού, εφάπαξ ποσού. Όπως γνωρίζετε, η διαδικασία αδειοδότησης φορολογικών μηχανισμών απαιτεί σωρεία εγγράφων και διαδικασιών, όπως και στο υπόλοιπο δημόσιο. Ειδικότερα, παρακάτω αναφέρονται μόνο τα δικαιολογητικά για να λάβει κανείς άδεια καταλληλόλητας ΦΗΜ, δηλαδή Φορολογικού Ηλεκτρονικού Μηχανισμού. Η ενδιαφερόμενη επιχείρηση, εν προκειμένω οι ιδιοκτήτες ταξί, υποβάλλουν δέκα δικαιολογητικά, όπως καταστατικό επιχείρησης, σύμβαση επιχείρησης με κατασκευαστικό οίκο, αρχείο με το δίκτυο πιστοποιημένων και εξουσιοδοτημένων τεχνικών κ.λπ.. Για να μην δαπανώ τον χρόνο, πρέπει και αυτό το ζήτημα της πολλαπλής γραφειοκρατίας - βουνό να αντιμετωπιστεί με βάση και τη σύγχρονη τεχνολογία. Η μοναδικότητα αυτών των φορολογικών μηχανισμών καθιστούν την αδειοδότηση του ΦΗΜ, του Φορολογικού Ηλεκτρονικού Μηχανισμού, ιδιαίτερα πολύπλοκη διαδικασία που απαιτεί συνεχή εγρήγορση, αφού για οποιαδήποτε αλλαγή θα πρέπει άμεσα να γίνεται ενημέρωση των οικείων ΔΟΥ. Η αντικατάσταση μνήμης τους γίνεται όταν πληρωθούν, δηλαδή, γεμίσουν όλες οι θυρίδες τους και προφανώς, είναι υποχρέωση των προμηθευτών και του κράτους να έχουν διαθέσιμα προϊόντα. Υπ' αυτήν την έννοια - θα καταθέσω και τη σχετική επιστολή που έλαβα από το Σωματείο Ιδιοκτητών Επιβατηγών Αυτοκινήτων του Νομού Θεσσαλονίκης «Ο ΕΡΜΗΣ» - επισημαίνουν αυτά τα δύο κορυφαία ζητήματα, δηλαδή φορολογικές μνήμες ΑΔΗΜΕ, Αυτόνομες Δημοσιονομικές Μονάδες Επεξεργασίας Ταξιμέτρων και το δεύτερο που είναι τα ίδια καθ' αυτά τα ταξίμετρα. Πρώτον, λοιπόν, με τον ν.4308/2014 καταργήθηκε ο νόμος του 1988 και κατά συνέπεια, η υπουργική εγκύκλιος που εκδόθηκε με αυτόν. Πρέπει άμεσα να εκδοθεί εγκύκλιος, κύριε Υπουργέ, που να δίνει τη δυνατότητα αλλαγής θυρίδας, αφού δεν έχει πληρωθεί η μνήμη και λόγω των ιδιομορφιών που έχουμε και μπορούμε να χρησιμοποιούμε θυρίδες που έχουν χρησιμοποιηθεί από άλλον εκμεταλλευτή, αλλά δεν έχει συμπληρωθεί, δηλαδή δεν έχει γεμίσει, η δυνατότητα έκδοσης του περίφημου Ζ. Αυτό είναι το ένα ζήτημα. Και ένα δεύτερο είναι τα ταξίμετρα, τα οποία στην απόλυτη πλειοψηφία τους, όπως μας ενημερώνουν, έχουν λήξει.
Κρατήστε κάτι και για τη δευτερολογία σας.
Τελειώνω, κύριε Πρόεδρε, και σας ευχαριστώ για την κατανόηση και τον χρόνο που μου δίνετε. Το ταξίμετρο μπορεί να συνδεθεί με συγκεκριμένο μοναδικό αδειοδοτούμενο ΦΗΜ, Φορολογικό Ηλεκτρονικό Μηχανισμό. Και επειδή υπάρχει, όπως προαναφέραμε, πρόβλημα στην αγορά για τη σχετική προμήθεια και επειδή αναμένονται από πλευράς Υπουργείου σχετικές αλλαγές, οι άνθρωποι έχουν μείνει μέσα στη μέση. Εάν συνεχίσουν να κινούν το αυτοκίνητό τους, χωρίς να υπάρχει αυτή η διασύνδεση, κινδυνεύουν να τους επιβληθούν πρόστιμα. Εάν δεν συνεχίσουν, υπάρχει πρόβλημα επιβίωσης. Εδώ είναι τα δύο ερωτήματά μου, κύριε Υπουργέ, στα οποία καταλήγω στην επίκαιρη ερώτησή μου: Προτίθεται η Κυβέρνηση να προχωρήσει σε νομοθετική ρύθμιση, η οποία να ομαλοποιεί τη δυνατότητα μεταβίβασης της αδείας του επιβατηγού δημόσιας χρήσης και του αντίστοιχου Φορολογικού Ηλεκτρονικού Μηχανισμού στο πλαίσιο καταπολέμησης της φοροδιαφυγής; Γιατί είναι κρίσιμο μέγεθος η καταπολέμηση της φοροδιαφυγής. Και το δεύτερο ερώτημα, με το οποίο κλείνω, είναι το εξής: Σε τι ενέργειες προτίθεστε να προβείτε όσον αφορά την αλλαγή θυρίδας ΦΗΜ για τους επαγγελματίες οδηγούς ταξί, αλλά και τη χρήση θυρίδων που έχουν χρησιμοποιηθεί από άλλον εκμεταλλευτή, χωρίς όμως να έχει πληρωθεί η δυνατότητα έκδοσης Ζ; Ευχαριστώ.
Κύριε Υπουργέ, έχετε τον λόγο.
Κύριε Πρόεδρε, κύριε Βουλευτά, όπως πολύ σωστά είπατε, άλλα είναι τα μεγάλα προβλήματα στο χώρο των ταξί και δυστυχώς, τους προσθέτουμε και άλλο ένα πρόβλημα στα πολλά προβλήματα που έχουν και δεν είναι βέβαια της αρμοδιότητας του Υπουργείου Οικονομικών. Η γραφειοκρατία είναι ένα απ' αυτά τα προβλήματα. Μόνο η αντίστοιχη εγκύκλιος υπ' αριθμόν 1068/2015, που προβλέπει τα των μηχανισμών αυτών, είναι τριάντα δυο σελίδες. Σας το λέω, για να καταλάβετε με τι γραφειοκρατία έχουμε να παλέψουμε και εμείς στο Υπουργείο Οικονομικών και δυστυχώς οι επιχειρήσεις και οι πολίτες. Σε ό,τι αφορά την ουσία του ερωτήματός σας, ως προς το πρώτο ερώτημα θέλω να πω, ότι πραγματικά εδώ υπάρχει μια χαρακτηριστική έλλειψη, από τη μεριά της πολιτείας, αντιμετώπισης ενός υπαρκτού προβλήματος, διότι δεν έπρεπε να φτάσουμε σ' αυτό το σημείο. Καλώς ή κακώς, φτάσαμε σ' αυτό το σημείο. Αυτή τη στιγμή, αυτό που εξετάζουν οι υπηρεσίες και με ενημέρωσαν, είναι να δοθεί μια παράταση σε συγκεκριμένους τύπους φορολογικών ηλεκτρονικών μηχανισμών - όχι σε όλους, αλλά σε συγκεκριμένους τύπους - και κριτήριο σε ποιους θα δοθεί παράταση να είναι εάν γι' αυτούς τους τύπους υπάρχουν καταδίκες ή καταγγελίες, διότι έχουμε πάρα πολλές περιπτώσεις καταδίκης οδηγών ή διαφόρων άλλων υπευθύνων, εκμεταλλευτών ταξί κ.λπ., οι οποίοι χρησιμοποιούσαν τύπους που δεν εξέδιδαν ή δεν εκταμίευαν αποδείξεις και υπήρχαν και διάφορα άλλα προβλήματα. Άρα, με κριτήριο το για ποιους τύπους υπάρχουν καταδίκες, καταγγελίες κ.λπ., θα δώσουμε παράταση ή όχι. Από τις υπηρεσίες με διαβεβαίωσαν ότι αυτό θα δοθεί τις επόμενες δέκα με δεκαπέντε ημέρες το αργότερο και θα το παρακολουθώ και εγώ. Έχουμε στενή συνεργασία με τους εκπροσώπους από τον χώρο των ταξί, διότι δεν θέλουμε να προσθέτουμε προβλήματα, θέλουμε να λύνουμε προβλήματα. Θέλουμε αυτά τα θέματα να αντιμετωπιστούν. Ωστόσο, θεωρούμε ότι αυτές οι σύντομες παρατάσεις για τους συγκεκριμένους τύπους θα άρουν το σημερινό αδιέξοδο μέχρι την κυκλοφορία νέων με τις προδιαγραφές που ορίζει η σχετική εγκύκλιος του 2012. Αυτά σε ό,τι αφορά το πρώτο ερώτημα. Σε ό,τι αφορά το δεύτερο ερώτημα, η δυνατότητα αλλαγής θυρίδας του φορολογικού ηλεκτρονικού μηχανισμού για τους επαγγελματίες οδηγούς ταξί και της χρήσης θυρίδας που έχουν χρησιμοποιηθεί από άλλον εκμεταλλευτή, χωρίς όμως να πληρωθεί - να έχουν γεμίσει δηλαδή - αντίκειται στις τεχνικές προδιαγραφές, με τις οποίες οι υπάρχοντες φορολογικοί μηχανισμοί πήραν άδεια καταλληλόλητας. Πιο συγκεκριμένα, η αλλαγή θυρίδας είναι αντίθετη στην ΠΟΛ. 1135/2005, ενώ η χρήση θυρίδων που έχουν χρησιμοποιηθεί από άλλον εκμεταλλευτή, χωρίς να έχουν πληρωθεί, είναι αντίθετη στα άρθρα της ίδιας ΠΟΛ, δηλαδή στα άρθρα 15 και 11 του κεφαλαίου 2 της ίδιας ΠΟΛ.. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Τελειώνω αμέσως, κύριε Πρόεδρε. Συνεπώς, το συγκεκριμένο ζήτημα δεν μπορεί να ρυθμιστεί διαφορετικά, δηλαδή με τρόπο που να παραβλέπει τις θεσμοθετημένες με αυτήν τη συγκεκριμένη ΠΟΛ τεχνικές προδιαγραφές. Επιπλέον, εάν πηγαίναμε σε μια τέτοια ρύθμιση, θα παρατείναμε για πέντε ως δέκα έτη τη διάρκεια λειτουργίας των παλαιών τύπων φορολογικών ηλεκτρονικών μηχανισμών ταξιμέτρου, που δεν μπορούν να αποστέλλουν δεδομένα συναλλαγών ΓΓΔΕ, για την παράτυπη λειτουργία των οποίων υπάρχουν ήδη εκατοντάδες καταδίκες των ιδιοκτητών ή και εκμεταλλευτών τους. Άρα, για να υπάρχει σαφέστατη απάντηση, σας λέω ότι σε δέκα με δεκαπέντε ημέρες θα υπάρχει η διαδικασία παράτασης και η αντίστοιχη επιτροπή της ΠΟΛ υπ' αριθμόν 1068 είναι σε θέση για να δώσει νέες άδειες και να αντιμετωπίσουμε το πρόβλημα.
Ευχαριστούμε, κύριε Υπουργέ. Κύριε Τριανταφυλλίδη, έχετε τον λόγο.
Ευχαριστώ, κύριε Πρόεδρε. Κατ' αρχάς, θέλω να καταθέσω στα Πρακτικά την επιστολή που έχει ημερομηνία 8 Μαρτίου. Η απάντηση δίδεται στις 18 Μαρτίου και αυτό οφείλεται στον Τρύφωνα Αλεξιάδη, ο οποίος είναι από τους Υπουργούς που έρχονται στη Βουλή και απαντούν. Αυτό πρέπει να το λέμε. Είναι επιστολή με ημερομηνία 8-3-2016 από το Σωματείο «Ο ΕΡΜΗΣ», με την υπογραφή του Προέδρου και του Γενικού Γραμματέα και την καταθέτω στα Πρακτικά, για να καταστούν κοινωνοί όλοι οι συνάδελφοι των αιτημάτων των οδηγών ιδιοκτητών ταξί. [[Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεύτερον, χρειάζεται διαφάνεια παντού και όχι στην προσπάθειά μας να αντιμετωπίσουμε ένα πρόβλημα, να εξυπηρετούμε κάποια συμφέροντα. Σε όλα αυτά που έχουν να κάνουν με μηχανισμούς, με ταξίμετρα, κύριε Υπουργέ, θέλω να είμαι σαφής - και νομίζω ότι επικοινωνούμε στο ίδιο πνεύμα - χρειάζεται παντού διαφάνεια, διαγωνισμοί κλπ., για να αντιμετωπιστούν τα προβλήματα. Είπατε κάτι για τριάντα δύο σελίδες. Εγώ νόμιζα ότι ο κ. Θεοχάρης το έχει αντιμετωπίσει - o διώκτης της γραφειοκρατίας, πρώην Γενικός Γραμματέας Δημοσίων Εσόδων ΓΔΕ - αυτό το βουνό της γραφειοκρατίας και ότι το έχει εξαλείψει. Άφησε τριάντα δύο σελίδες να είναι τα δικαιολογητικά για να λάβει κάποιος ΦΗΜ;
Προχωρήστε, γιατί θα ακούσει ο Θεοχάρης, θα μπει μέσα και θα χαλάσουμε την κουβέντα.
Όχι, όχι κύριε Πρόεδρε. Μου έκανε εντύπωση γι' αυτόν ο οποίος στηλιτεύει την Κυβέρνηση του ΣΥΡΙΖΑ για τη γραφειοκρατία και την ταλαιπωρία και ήλπιζα ότι στο προηγούμενο διάστημα θα το είχε εξαλείψει. Γιατί είναι άνθρωποι, δεν είναι δημόσιοι υπάλληλοι, δεν είναι εγκάθετοι του ΣΥΡΙΖΑ. Είναι άνθρωποι της πραγματικής οικονομίας, τους οποίους θα έπρεπε να…
Κύριε Τριανταφυλλίδη, δεν θα έχετε ανοχή στη δευτερολογία, μπείτε στο θέμα των ταξιτζήδων.
Ευχαριστώ, κύριε Πρόεδρε, για τις συμβουλές σας, που πάντα τις προσμετρώ. Έρχομαι τώρα στο ζήτημα, όπου πολύ σωστά ή ορθά είπατε ότι η επαγγελματική ομάδα των ιδιοκτητών ταξί αντιμετωπίζει πολλά και διαφορετικής υφής προβλήματα. Ένα από αυτά, επίσης, είναι η ασφυκτική φορολόγηση έως υπερφορολόγηση. Είναι 26% από το πρώτο ευρώ, συν την προκαταβολή 55% για την επόμενη χρήση. Η μάστιγα των οφειλών προς το πρώην ΤΕΒΕ, νυν Οργανισμό Ασφάλισης Ελευθέρων Επαγγελματιών, που έχει ως απότοκο τη μη έκδοση ασφαλιστικής ενημερότητας, επίσης, καθημερινό βουνό για τους ελεύθερους επαγγελματίες, μεταξύ των οποίων και οι οδηγοί ιδιοκτήτες ταξί, η οποία με τη σειρά της μπλοκάρει άλλες φορολογικές εκκρεμότητες, αλλά και τη διακοπή παροχής, ακόμη και της πρωτοβάθμιας περίθαλψης υγείας για τους ασφαλισμένους. Αυτά τα γεγονότα, κύριε Υπουργέ, αποτελούν οικεία προβλήματα σε όλους τους λοιπούς κλάδους των ελευθέρων επαγγελματιών και δημιουργούν πραγματικά έναν ασφυκτικό φαύλο κύκλο. Και επειδή πρόκειται να καταστήσετε σαφές και κοινωνό και την ελληνική κοινωνία, πρώτον, πότε θα κατατεθούν, πότε θα αρχίσει, πότε είναι η έναρξη των νέων φορολογικών δηλώσεων - και το συνδέω άμεσα με τον κόσμο αυτόν της πραγματικής οικονομίας και τους ελεύθερους επαγγελματίες - και δεύτερον, ακούμε για καταιγίδα νέων φορολογικών μέτρων. Να καταστεί σαφές ότι τα εισοδήματα του 2015 που θα φορολογηθούν το 2016, θα φορολογηθούν με βάση τα δεδομένα που ίσχυαν το 2015. Αν είναι διαφορετικό, παρακαλώ ενημερώστε μας, κύριε Υπουργέ, αν θα υπάρξουν νέα φορολογικά μέτρα ή όχι. Ευχαριστώ.
Ο κύριος Υπουργός έχει τον λόγο.
Κύριε Πρόεδρε, κύριε Βουλευτά, είναι σαφέστατο ότι αυτή η Κυβέρνηση, όχι απλά δεν θα ασχοληθεί για να εξυπηρετήσει οποιοδήποτε συμφέρον, αλλά θα προσπαθήσουμε να αποκαλύψουμε και να οδηγήσουμε στη δικαιοσύνη όποια τέτοια σκάνδαλα βρούμε στο δρόμο μας και δεν υπάρχει περίπτωση ούτε επιχειρήσεις να εξυπηρετήσουμε ούτε διαπλοκές ούτε οποιοδήποτε άλλο είδος. Ίσα - ίσα πληρώνουμε το ότι δεν είμαστε καλά παιδιά σε τέτοιου είδους καταστάσεις και εσείς που προέρχεστε από συγκεκριμένο εργασιακό χώρο, ξέρετε πώς πληρώνουμε αυτόν τον αγώνα που κάνουμε. Αλλά δεν πρόκειται, σε καμμία περίπτωση, να υποκύψουμε σε αυτό. Και στο θέμα των ταξί και στο θέμα το υπόλοιπο - γιατί έχουμε μία δέσμη μέτρων - στη διασύνδεση φορολογικών μηχανισμών και φορολογικών δεδομένων με τις φορολογικές υπηρεσίες - δεν είναι το μόνο που κάνουμε, προχωρούμε σε πάρα πολλές τέτοιες διαδικασίες και θα ενημερωθεί αναλυτικά η Βουλή το επόμενο χρονικό διάστημα - θέλουμε να διασταυρώσουμε όσο γίνεται περισσότερο αυτά τα στοιχεία και να μη χρειάζεται να στέλνουμε συνεργείο του ΣΔΟΕ όπως παλαιότερα, της ΥΕΔΔΕ τώρα, στη Μύκονο για να ελέγχει. Θα μπορεί να κάθεται κάποιος στο γραφείο του και να βλέπει αν ένα μαγαζί που έχει πενήντα τραπέζια, έχει κόψει πέντε αποδείξεις ή όχι. Με τη διασύνδεση φορολογικών ταμειακών μηχανών με την ΓΓΠΣ καθυστερήσαμε πάρα πολύ. Είναι ήδη έτοιμη η διάταξη, είναι στη φάση της διαπραγμάτευσης, οριστικοποιείται, έρχεται στη Βουλή. Άρα, σε πάρα πολλούς τομείς πάμε να διασυνδέσουμε περισσότερο τον φορολογικό μηχανισμό με τις επιχειρήσεις. Το θέμα των ταξί είναι ένα μικρό κομμάτι απ' όλα αυτά που πάμε να κάνουμε. Δυστυχώς, στο θέμα των ταξί, από ολιγωρία της πολιτείας δημιουργούμε πρόβλημα στους επιχειρηματίες αυτούς και σας είπα με ποιον τρόπο πάμε να το λύσουμε αυτό το ζήτημα άμεσα. Σε ό,τι αφορά τώρα το ζήτημα της γραφειοκρατίας που είπατε, είναι μία πονεμένη ιστορία και πραγματικά, πρέπει να δώσουμε ιδιαίτερη βαρύτητα και για τη γραφειοκρατία που ταλαιπωρεί τους πολίτες και τους επιχειρηματίες και για τη γραφειοκρατία που ταλαιπωρεί τους ίδιους τους φορολογικούς μηχανισμούς. Θα σας περιγράψω κάποια μέρα το τι χρειάζεται ένας ελεγκτής να κάνει σε μια υπόθεση που ελέγχει, μέχρι να φτάσει να πληρώσει ο επιχειρηματίας, για να δείτε πού χάνουμε άσκοπα χρόνο. Τώρα, σε ότι αφορά τις φορολογικές δηλώσεις. Θα ήθελα να απαντήσω σε κάτι που είπα και χθες στην Επιτροπή Οικονομικών Υποθέσεων, επειδή βλέπω ότι έρχεται και ξαναέρχεται σε ορισμένα μέσα μαζικής ενημέρωσης. Χθες, στην Επιτροπή Οικονομικών Υποθέσεων, κατατέθηκαν οι τροπολογίες με τις οποίες πλέον τελειώνει το σήριαλ σχετικά με το τι θα έχουν οι φορολογικές δηλώσεις για τα εισοδήματα του 2015. Τελείωσε αυτό το σήριαλ και πάμε να ξεκινήσουμε την επόμενη εβδομάδα την υποβολή φορολογικών δηλώσεων. Μόλις πάρει ΦΕΚ ο σχετικός νόμος - από ό,τι ενημερώθηκα συζητείται την Τρίτη το πρωί στην Ολομέλεια - μόλις αυτή η οδηγία κυρωθεί, που είναι μέσα η σχετική τροπολογία και πάρει ΦΕΚ, προχωρούμε αμέσως. Δεν έχουμε κανέναν λόγο να καθυστερήσουμε στην υποβολή των φορολογικών δηλώσεων. Ξεκαθαρίζω το εξής: Δεν έχουμε για τα εισοδήματα του 2015 κανένα νέο μέτρο και για όλα αυτά που έλεγαν, όπως αναδρομική φορολόγηση ενοικίων, αναδρομική φορολόγηση εισοδημάτων και διάφορα τέτοια πράγματα, πέρα από το νομικό θέμα, ότι δεν μπορείς το 2016 να έρθεις και να βάλεις φόρους για το 2015- είναι συγκεκριμένο αυτό - δεν υπάρχει πουθενά τέτοιο πράγμα. Ξεκινάνε οι φορολογικές δηλώσεις. Συγκεκριμένα πράγματα, λοιπόν. Μόλις πάρει ΦΕΚ ο νόμος, η διαβεβαίωση από τη Γενική Γραμματεία Δημοσίων Εσόδων που έχω, είναι ότι ξεκινάει άμεσα η ημερομηνία φορολογικών δηλώσεων. Και όπως είπα, ξεκινάμε άμεσα για να τελειώσουμε γρήγορα και να μπορέσουμε να σπάσουμε τις φορολογικές υποχρεώσεις σε πάρα πολλούς μήνες μέσα στο 2015. Για τα εισοδήματα του 2016, όπως έχει ψηφίσει η ελληνική Βουλή με τον ν.4336, πρέπει να έχουμε νέες φορολογικές ρυθμίσεις, τις οποίες αυτήν τη στιγμή συζητά η ελληνική Κυβέρνηση με τους θεσμούς. Όμως αφορούν τα εισοδήματα του 2016, αφορούν δεσμεύσεις της χώρας που αναλάβαμε με τον ν.4336. Αυτά συζητούμε και προσπαθούμε να γίνουν όσο πιο δίκαια και αναλογικά οι επιβαρύνσεις σε αυτά τα εισοδήματα. Επειδή ακούω κάθε μέρα σε ορισμένα ραδιόφωνα και τηλεοράσεις για εισοδήματα και πόσοι θα επιβαρυνθούν και λοιπά, καταλαβαίνουμε όλοι σε αυτήν τη χώρα, τα προηγούμενα χρόνια, όταν είχαμε βάρβαρες φορολογικές επιβαρύνσεις, όταν είχαμε περικοπή συνταξιοδοτικών και ασφαλιστικών δικαιωμάτων, τι έλεγαν ορισμένα μέσα μαζικής ενημέρωσης. Και είναι υποκρισία τώρα να αγωνιούν και να λένε για μισθούς 1.500 ευρώ και 2.000 ευρώ και τι θα γίνει με αυτούς τους μισθούς. Βεβαίως και είναι σημαντικότατοι αυτοί οι μισθοί, αλλά δεν βλέπουμε πουθενά στο δημόσιο να υπάρχουν αυτού του είδους οι μισθοί ή στον ιδιωτικό τομέα να υπάρχει 2.000 ευρώ μισθός. Ξέρετε εσείς πάρα πολλούς ανθρώπους που…
Κύριε Υπουργέ, όχι διάλεξη τώρα σαν να είναι Υπουργείο ή η Επιτροπή Οικονομικών Υποθέσεων. Σας έδωσα διπλάσιο χρόνο. Κύριε Υπουργέ, ολοκληρώστε.
Ολοκληρώνω, κύριε Πρόεδρε. Βεβαίως και θα υπάρχει για τα εισοδήματα του 2016 επιβάρυνση, αλλά θα είναι δίκαιη και αναλογική και από ένα ύψος εισοδήματος και πάνω. Ευχαριστώ πολύ, κύριε Πρόεδρε, και εσάς.
Σας άφησα επειδή ήταν ενδιαφέρον το θέμα. Απλά συμπληρώνω ότι δεν είναι μόνο νομικής υποχρέωσης η μη αναδρομικότητα, είναι κυρίως λόγω συνταγματικής υποχρέωσης. Όχι ότι γίνεται και χάρη.
Σωστό.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα βόρεια θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και δύο εκπαιδευτικοί συνοδοί τους από το Γενικό Λύκειο «Ελευθέριος Βενιζέλος» Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Κεγκέρογλου, είναι συμπατριώτες σας υπό την ευρεία έννοια. Προχωρούμε τώρα στη συζήτηση της όγδοης επίκαιρης ερώτησης, η οποία είναι προς τον κ. Αλεξιάδη. Ακολουθούν άλλες δύο ερωτήσεις μετά προς τον κ. Σπίρτζη και ολοκληρώνεται η συνεδρίαση. Θα συζητηθεί η τέταρτη με αριθμό 667/15-3-2016 επίκαιρη ερώτηση δεύτερου κύκλου του Βουλευτή Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τον ΕΝΦΙΑ οικοδομικών συνεταιρισμών. Θα απαντήσει πάλι ο κ. Αλεξιάδης, που οφείλω και εγώ να πω ότι - δεν ξέρω, αν είναι σύμπτωση - οσάκις προεδρεύω, ο κ. Αλεξιάδης είναι εδώ, σε αντίθεση με άλλους συναδέλφους του. Κύριε Κεγκέρογλου, έχετε τον λόγο.
Κύριε Πρόεδρε, εγώ έχω τον λόγο. Ο κ. Κεγκέρογλου είναι σε άλλο κόμμα.
Με συγχωρείτε, κύριε Καμμένο. Έχετε τον λόγο.
Καλημέρα, κύριε Υπουργέ. Ευχαριστώ, κύριε Πρόεδρε.
Ο κ. Κεγκέρογλου έχει τέσσερις, πέντε ερωτήσεις και παραμένει εδώ.
Δεν έχει καράβι για την Κρήτη και κάθεται εδώ! Στη σημερινή μου ερώτηση, περιμένοντας εδώ μία ώρα για να έρθει η σειρά μου και να κάνω την ερώτηση, έβαλα έναν τίτλο. Ο τίτλος της ερώτησης είναι: Φορολογική απόγνωση. Νομίζω ότι θα είναι δόκιμος όχι μόνο για την ερώτηση αλλά και για πολλά που θα ακολουθήσουν, γιατί θα έχουμε συνέχεια. Το ελληνικό κράτος έχει καλέσει ανθρώπους μεταπολεμικά να αγοράσουν ακίνητα και να συστήσουν οικοδομικούς συνεταιρισμούς. Στην Ελλάδα λειτουργούν πάνω από τριακόσιοι οικοδομικοί συνεταιρισμοί με πάνω από ένα εκατομμύριο μέλη. Ο μόνος σκοπός των οικοδομικών συνεταιρισμών είναι η νομή, η διανομή και ο οικιστικός, δηλαδή κάποια στιγμή να πάρουν τις πολεοδομικές τους άδειες και να χτίσουν τα ακίνητά τους. Το εξαιρετικό ελληνικό κράτος, το οποίο ελπίζω κάποια στιγμή να βάλουμε εμείς - γιατί βάζουμε συνέχεια - μικρά λιθαράκια να το χτίσουμε και να το οργανώσουμε ώστε να λειτουργεί με μια κανονικότητα, έχει φέρει σε απόγνωση και πλήρη αιχμαλωσία τουλάχιστον ένα εκατομμύριο μέλη των οικοδομικών συνεταιρισμών. Πώς; Ενώ τους έδωσε τα κίνητρα να πάρουν τα ακίνητα και αγόρασαν τη γη, σήμερα έρχεται το κράτος να χρεώσει ΕΝΦΙΑ για αυτά τα ακίνητα. Η φορολογική απόγνωση που έχουμε να διαχειριστούμε σαν πολιτικοί άντρες και γυναίκες σε αυτήν τη Βουλή και σε αυτήν τη συγκυρία, είναι ότι σε δύο περιπτώσεις που έχουν έρθει στο γραφείο μου - για λόγους απορρήτου δεν μπορώ να αποκαλύψω ποιοι είναι οι συνεταιρισμοί - ο ένας συνεταιρισμός έχει πρόστιμο 470.000 ευρώ και ο άλλος - γιατί έχω το χαρτί του TAXIS εδώ -366.000 ευρώ. Φορολογική απόγνωση! Σε ποιον βεβαιώθηκε το πρόστιμο; Στον πρόεδρο του συνεταιρισμού. Ποια είναι η ευθύνη του προέδρου του συνεταιρισμού; Καμμία. Το κράτος είναι σε απόγνωση. Βλέπει το ΑΦΜ του συνεταιρισμού, του κολλάει το πρόστιμο, πηγαίνει προσωπική πρόσκληση - προσοχή, προσωπική πρόσκληση - στον Πρόεδρο να τον βάλει φυλακή για 366.000 ευρώ, με δικαίωμα να απαντήσει σε δεκαπέντε μέρες. Το κράτος έχει και μία άλλη απόγνωση. Δεν μπορεί να φέρει την κανονικότητα σε ένα εκατομμύριο ακίνητα. Δεν μπορεί να τα φέρει με νόμιμο τρόπο στην ιδιοκτησία τους, να μοιράσουμε τον ΕΝΦΙΑ σε ένα εκατομμύριο ανθρώπους και δυνητικά να εισπράξουμε 90 εκατομμύρια ευρώ. Εάν οι δύο συνεταιρισμοί είναι 400.000 ο ένας και 300.000 ο άλλος, και αν είναι 300.000 ευρώ ο μέσος όρος, επί 300, είναι 90 εκατομμύρια ευρώ. Να τα εισπράξουμε. Φορολογική απόγνωση! Θα εισπράξουμε κάτι από τα δυνητικά 90 εκατομμύρια ευρώ ή από τα 300.000 ευρώ; Όχι. Θα βάλουμε φυλακή τον πρόεδρο; Όχι! Τι είμαστε; Δεν είναι Αφρική εδώ. Το λέω αγανακτισμένος, διότι πρέπει να φέρουμε μια κανονικότητα. Να χτίσουν οι ένα εκατομμύριο άνθρωποι - όσοι δικαιούνται; Διότι το εξαιρετικό ελληνικό κράτος πολλές από αυτές τις νομές τις έχει κάνει δασικές. Τις πήραν μη δασικές και μετά από δύο, τρία, πέντε χρόνια ήρθε ένας άλλος νόμος και τις έκανε δασικές. Ο συνεταιρισμός τις πλήρωσε και του λέει «Τώρα το δικό σου είναι δάσος και δεν μπορείς να το χτίσεις» και έρχεται και ο ΕΝΦΙΑ στον πρόεδρο. Δεν μοιράζεται σε κανέναν. Λοιπόν στη δευτερολογία μου θα κάνω και θα αφήσω και στα Πρακτικά, κάποια ανάλυση της όποιας κατάστασης. Παρακαλώ πάρα πολύ, επειδή αφορά την ανάπτυξη αυτής της χώρας, να δώσουμε άδειες, να χτιστούν ακίνητα, να αναπτυχθεί και η οικονομία. Πρόκειται για άμεσο και έμμεσο έσοδο για το κράτος. Και για τα πρόστιμα που στέλνει το TAXIS, η Γενική Γραμματεία Εσόδων, θα κάνω ειδική ερώτηση στον κ. Πιτσιλή. Θέλω να μου πει με ποιον τρόπο θα εισπράξει τα 300.000-400.000 ευρώ από τον κάθε πρόεδρο και αν πρόκειται να τον βάλει φυλακή. Ευχαριστώ πολύ.
Κύριε Υπουργέ, έχετε τον λόγο.
Στο θέμα του ΕΝΦΙΑ, κύριε Βουλευτά, έχω κληθεί να απαντήσω σε πάρα πολλά προβλήματα και σε πάρα πολλούς παραλογισμούς. Ένα από αυτά είναι και αυτό που συζητάμε σήμερα. Ένα άλλο είναι, για παράδειγμα, το θέμα που ήρθε εδώ στη Βουλή με τον σύνδικο πτώχευσης, που έχει υποχρέωση στα ζητήματα του ΕΝΦΙΑ. Νομίζω ότι όλη η ιστορία εμπεριέχεται σε αυτό που λέτε στην ερώτησή σας για τις συνεχείς αλλαγές στη νομοθεσία, η οποία έχει εγκλωβίσει και ταλαιπωρεί εδώ και χρόνια τους πολίτες. Δυστυχώς, έχουμε φορολογικές διατάξεις οι οποίες δημιουργούν προβλήματα. Αυτές έχουν εντοπιστεί και θα προσπαθήσουμε στη νέα φορολογία που θα έρθει για το θέμα των ακινήτων να αντιμετωπίσουμε αυτά τα προβλήματα, τα οποία δεν παράγουν και κανένα αποτέλεσμα, εκτός από αναστάτωση στις υπηρεσίες και ανταλλαγή χαρτιών και γραφειοκρατία και δικαστικές ιστορίες. Σε ό,τι αφορά τώρα το συγκεκριμένο θέμα που βάζετε, δυστυχώς οι οικοδομικοί συνεταιρισμοί - ως προς τη φορολογία κατοχής ακινήτων, γιατί αυτό είναι ο ΕΝΦΙΑ - αντιμετωπίζονται όπως και τα άλλα νομικά πρόσωπα. Έτσι ξεκινάει το πρόβλημα και δημιουργούνται τα προβλήματα, να πηγαίνουμε στους προέδρους των συνεταιρισμών και να ζητάμε τεράστια ποσά. Δεν έχουμε τη δυνατότητα αυτό το ποσό να σπάσει στα μέλη και να έχουμε μια άλλη διαδικασία. Σε ό,τι αφορά τώρα τις εκτάσεις που λέτε, οι οποίες έχουν χαρακτηριστεί ως δάση, είτε ανήκουν σε οικοδομικούς συνεταιρισμούς είτε σε οποιοδήποτε άλλο φυσικό η νομικό πρόσωπο, η επιβάρυνση είναι η χαμηλότερη σε σύγκριση με τα υπόλοιπα γήπεδα. Σχετικά, δε, με τις δεσμεύσεις από την πολεοδομική νομοθεσία, σύμφωνα με το άρθρο 3 του ν.4223 του ΕΝΦΙΑ απαλλάσσονται από τον ΕΝΦΙΑ τα ακίνητα για τα οποία υφίστατο απαγόρευση οποιασδήποτε χρήσης, σύμφωνα με τον ισχύοντα πολεοδομικό σχεδιασμό, ιδίως ρυμοτομικό βάρος, ρυμοτομική απαλλοτρίωση ή δέσμευση ακινήτου. Επιπρόσθετα, απαλλάσσονται τα ακίνητα που έχει διαταχθεί ή εκδοθεί αμετάκλητη δικαστική απόφαση αποδέσμευσης από απαλλοτρίωση ή ρυμοτομικό βάρος ή δέσμευση κάθε είδους υπό ορισμένες προϋποθέσεις. Με βάση τα παραπάνω, οι εκπρόσωποι των οικοδομικών συνεταιρισμών έχουν τη δυνατότητα, αφού προσκομίσουν τα απαραίτητα δικαιολογητικά στις υπηρεσίες του Υπουργείου Οικονομικών, είτε να απαλλαγούν είτε να τύχουν της ανάλογης μείωσης στην επιβολή του ΕΝΦΙΑ, εφόσον συντρέχουν οι προϋποθέσεις που προβλέπει ο νόμος. Τέλος, ως προς τη μη δυνατότητα διανομής στα μέλη της ακίνητης περιουσίας συνεταιρισμών για φορολογικούς λόγους, η μεταβίβαση μπορεί να πραγματοποιηθεί μετά την τακτοποίηση των φορολογικών εκκρεμοτήτων, όπως θα έκαναν και οι άλλοι φορολογούμενοι, φυσικά ή νομικά πρόσωπα. Για τα άλλα θέματα που βάλατε, όπως τα πολεοδομικά, χαρακτηρισμοί εκτάσεων ως δασικοί και λοιπά, αυτά είναι αρμοδιότητα άλλων Υπουργείων. Σε ό,τι αφορά δε τον τίτλο που είπατε - εγώ από τα πενήντα έξι μου χρόνια ασχολούμαι τριάντα έξι με τα ζητήματα φορολογίας - , αυτό που θα έβαζα σαν τίτλο στη φορολογική ιστορία της χώρας είναι «τελείωσαν τα άσχημα, έρχονται τα χειρότερα».
Τον λόγο έχει ο κ. Δημήτριος Καμμένος.
Ευχαριστώ, κύριε Πρόεδρε, γιατρέ μου. Θέλουμε και γιατρό, όχι της ειδικότητας του κ. Κακλαμάνη. Δεν ξέρω αν αυτό το κράτος χρειάζεται ψυχίατρο, τρελογιατρό, εγκεφαλικό μασάζ. Κάναμε διαπιστώσεις σήμερα και οι δύο. Δεν μπορούμε να δώσουμε λύση. Αυτό είναι σαφές. Λέμε ότι δεν δημιουργούμε πρόβλημα. Εάν εγώ ήμουν πρόεδρος οικοδομικού συνεταιρισμού και μου έρχονταν από το TAXIS τριακόσια χιλιάρικα με προσωποκράτηση και είχα οικογένεια, δεν ξέρω τι θα είχα πάθει. Θα είχα πάθει εγκεφαλικό, δεν ξέρω τι θα έκανα, θα πήγαινα στον κ. Κακλαμάνη, στον κ. Κρεμαστινό, στον Βασίλη να με πάει πουθενά στα Ζωνιανά να κρυφτώ. Υπάρχει θέμα. Δημιουργούμε σοβαρό θέμα. Μπορεί να χρησιμοποιούμε το χιούμορ που έχουμε σαν Έλληνες, αλλά το θέμα είναι τόσο σοβαρό, όσο δεν πάει. Τα τριακόσια χιλιάρικα σε ένα πρόσωπο, για προσωπική βεβαίωση φόρου, είναι πρόβλημα. Αυτό πρέπει να λυθεί. Σίγουρα, αυτή δεν είναι δική σας αρμοδιότητα, αλλά της Γενικής Γραμματείας Εσόδων. Όμως, εμείς εδώ κυβερνούμε. Κι έρχομαι εγώ σαν συγκυβέρνηση να ελέγξω τον εαυτό μου, γιατί συγκυβερνώ. Και ξέρετε πόση δουλειά έχουμε κάνει εδώ. Πρέπει να λύσουμε αυτές τις τριακόσιες υποθέσεις, να τις ελέγξουμε και να υπάρχει ένα στοπ στο έσοδο και να μην φεύγουν τα τριακοσάρια και να παθαίνει εγκεφαλικά ο κόσμος. Διότι, πρώτον, δεν θα τα εισπράξουμε ποτέ. Να βάλουμε τον άλλο να πηγαίνει στο δικαστήριο, να πληρώνει δικηγόρους για να λέει «ρε, παιδιά, αφού το νόμο τον έχουν γράψει σε ψυχιατρείο ή στο Σινούρη, εγώ δεν έχω δικαίωμα και θα πρέπει να αυτοκτονήσω;»; Δεν έχει λογική αυτό. Δεν ξέρω τι θα πει στο δικηγόρο του ο σύνδικος, ο καθ' ου. Να του πει τι; Δηλαδή θα πάμε σε ένα δικαστήριο και ο δικαστής θα πάθει κι αυτός εγκεφαλικό. Τι θα πει ο δικαστής; Θα πει «να σου βεβαιώσω το φόρο» ή θα πει «να μη σου βεβαιώσω το φόρο»; Θα παραβεί τη νομοθεσία του λάθος νόμου. Άρα, λάθος είναι ο νόμος και λάθος είναι όλη η διαδικασία. Η εξίσωση για εμάς τους οικονομολόγους, έστω και του μπακάλικου, είναι ότι θα βγει λάθος αποτέλεσμα. Το λάθος είναι ότι ούτε εμείς θα εισπράξουμε, ούτε άμεσα θα έχουμε κανένα έσοδο, οικοδομική δραστηριότητα, τοπική ανάπτυξη, ΦΠΑ, φόρο μισθωτών υπηρεσιών ούτε τα εργόσημα που έλεγε πριν για τους μετανάστες ο κ. Αποστόλου. Δεν κερδίζουμε τίποτα. Δημιουργούμε λάθος απαίτηση σε λάθος άνθρωπο με λάθος νόμο. Δημιουργούμε μία έχθρα της κοινωνίας και δεν αναπτύσσεται - να το πω ευγενικά - το ΑΕΠ. Κάποια στιγμή πρέπει να κάνουμε κάτι. Καθιστώ τον εαυτό μου υπεύθυνο. Ευτυχώς που είναι εδώ και ο κ. Σπίρτζης που είναι και αυτός συναρμόδιος στο θέμα της πολεοδομίας και της αδειοδότησης και ακούει κι αυτός το ζήτημα. Πρέπει να δώσουμε μία λύση, σας παρακαλώ, διότι θα έρθουν τώρα οι δηλώσεις. Αυτά είναι βεβαιωμένα χρέη. Πρέπει να βρούμε μία λύση. Για εμένα η λύση δεν είναι μόνο να μην πάει ο άνθρωπος στο δικαστήριο, χωρίς να μπορεί κανένας να δώσει λύση σε τίποτα. Η λύση δεν είναι άλλη, παρά να αλλάξουμε τον νόμο. Πρέπει να χτενίσουμε τον νόμο και να τον αλλάξουμε. Αν δεν αλλάξουμε τον νόμο, τι κάνουμε; Η δουλειά μας είναι να αλλάξουμε τον νόμο. Για αυτό μας ψήφισε ο λαός, για να είμαστε χρήσιμοι. Ευχαριστώ πολύ.
Κι εγώ σας ευχαριστώ. Κύριε Υπουργέ, έχετε τον λόγο. Θα ήθελα να σας παρακαλέσω, στο τέλος, αφού απαντήσετε στο συνάδελφο και για να μην κάνω επίκαιρη ερώτηση, μια και είστε εδώ, να μου απαντήσετε στο εξής. Θα διαβάσατε σήμερα στις εφημερίδες τα οικονομικά ρεπορτάζ - δεν ξέρω αν η πληροφορία είναι αληθινή - ότι αν ένας πολίτης πάει να εξαργυρώσει 500 ευρώ στην τράπεζα, του κρατάνε προμήθεια 1,5%, του δίνουνε 495 ευρώ. Δεν γνωρίζω αν είναι αλήθεια.
Ισχύει.
Όμως, αν είναι αλήθεια, πείτε μας αν το κάνουνε νομίμως και αν όχι, τι θα κάνετε. Έχετε τον λόγο και θα έχετε κι ένα λεπτό παραπάνω.
Ευχαριστώ, κύριε Πρόεδρε. Σε σχέση με όσα ειπώθηκαν, κύριε Βουλευτά, είναι σαφέστατο και το έχω πει πάρα πολλές φορές ότι το φορολογικό σύστημα που έχουμε δεν είναι το φορολογικό σύστημα που μπορεί να βοηθήσει την κοινωνία να αναπτυχθεί, τις επιχειρήσεις να είναι ανταγωνιστικές, τη χώρα μας να ανταποκριθεί στις ανάγκες που έχουμε μπροστά μας. Αυτό το γνωρίζουμε και προσπαθούμε στο δημοσιονομικό πλαίσιο και με τα δεδομένα της χώρας - λόγω των συμφωνιών που έχουμε κάνει και των δεσμεύσεων - να αλλάξουμε και να κάνουμε πιο λογικές αυτές τις διατάξεις. Από μόνοι μας καταλαβαίνουμε ότι σε πάρα πολλές περιπτώσεις έχουμε λάθη, παραλογισμούς, υπερβολές ή έχουμε καταστάσεις που δεν οδηγούν πουθενά. Σε καμμιά δε περίπτωση δεν μπορούμε να παραγνωρίσουμε ότι πίσω από αυτό το χαρτί που δείξατε κρύβονται και τραγωδίες πολλές φορές, διότι ο ελεύθερος επαγγελματίας, ο έμπορος ο οποίος έτυχε να είναι πρόεδρος ενός συνεταιρισμού και πάει να πάρει φορολογική ενημερότητα για να έχει μια επιστροφή ή κάτι άλλο…
Δεν είναι δυνατόν να συνεχιστεί αυτό!
…τα έχουμε ζήσει και μιλάμε για τραγωδίες ανθρώπων, οι οποίοι με το δίκιο τους αγανακτούν και φωνάζουν, αλλά έχουμε, δυστυχώς, ένα δεδομένο νομικό πλαίσιο. Προσπαθούμε βήμα - βήμα κι αυτό το αλλάζουμε, εντοπίζουμε τα προβλήματα και προσπαθούμε αυτόν τον παραλογισμό που υπάρχει στο φορολογικό σύστημα να τον αλλάξουμε. Προσπαθούμε να κάνουμε το φορολογικό μας σύστημα πιο δίκαιο, πιο αναλογικό, πιο αποτελεσματικό. Αυτό να είστε σίγουρος κι εσείς και οι υπόλοιποι Βουλευτές ότι είναι η διαρκή μας προσπάθεια. Θα σας καταθέσουμε και τα σχετικά έγγραφα των υπηρεσιών γι' αυτό το θέμα και σας διαβεβαιώ ότι δεν μπορεί να αλλάξει αυτό, καταλαβαίνετε ότι δεν μπορούμε να φέρουμε τώρα τις διατάξεις, αλλά στον καινούργιο νόμο που θα αντικαταστήσει τον ΕΝΦΙΑ ή τέλος πάντων στις τροποποιήσεις που θα γίνουν, θα αντιμετωπιστούν αυτά τα θέματα για να δούμε πώς μπορούμε να το αντιμετωπίσουμε. Δεν θέλω σε καμμία περίπτωση να υπάρχει η αίσθηση ότι θα αφήσουμε έξω από το φόρο κατοχής περιουσίας - δηλαδή όπως είναι ο ΕΝΦΙΑ - κάποιες περιουσίες. Όλες θα φορολογηθούν, αλλά πρέπει να φορολογηθούν δίκαια, αναλογικά και όταν υπάρχει ένας συνεταιρισμός με διακόσιους συνιδιοκτήτες, θα πρέπει να πληρώσουν μια αναλογία για να τελειώσει αυτή η ιστορία. Σε ό,τι αφορά το θέμα που έβαλε ο κύριος Πρόεδρος, δυστυχώς, κύριε Πρόεδρε, έχουμε τέτοια προβλήματα πάρα πολλά. Δεν είναι της αρμοδιότητάς μου. Έχω ενημερωθεί κι εγώ.
Το ξέρω, απλά επ' ευκαιρία που είστε εδώ.
Δυστυχώς, υπάρχουν τέτοιες παράλογες ρυθμίσεις, υπάρχουν τέτοιες παράλογες διαδικασίες, τέτοιες χρεώσεις. Δεν νομίζω ότι βοηθούν αυτή τη στιγμή την ελληνική οικονομία αυτά τα πράγματα και πρέπει οι τράπεζες και γενικά τα πιστωτικά ιδρύματα να καταλάβουν ότι όπως βοηθήθηκαν από την ελληνική πολιτεία στην ανάγκη που είχαν, πρέπει κι αυτές να βοηθήσουν και δεν είναι δυνατόν να πηγαίνει ο πολίτης και να του ζητάνε προμήθεια για να αλλάξεις ένα νόμισμα. Όμως, μην πάτε μακριά, εδώ στη Βουλή αν μπείτε μέσα και δείτε τα γραφεία του ΕΛΤΑ, έχει ταμπελάκι που λέει ότι αν πάτε να κάνετε μία συναλλαγή με πιστωτική κάρτα, η συναλλαγή αυτή χρεώνεται παραπάνω από το αν το κάνουμε με μετρητά, όταν η κάρτα έχει λιγότερο κόστος διαχείρισης από τα μετρητά. Είναι όλα αυτά τα ζητήματα τα οποία προσπαθούμε να αντιμετωπίσουμε σαν Κυβέρνηση και είμαστε σε καλό δρόμο με τις τράπεζες και αυτά τα θέματα αντιμετωπίζονται. Ευχαριστώ.
Μου επιτρέπετε να έχω τον λόγο για δέκα δευτερόλεπτα;
Ορίστε, κύριε Καμμένο.
Το θέμα που θέσατε για τα χαρτονομίσματα ισχύει. Έχω ήδη παρέμβει στην Ένωση Ελληνικών Τραπεζών. Έχουν πάρει απόφαση και υπάρχει ακόμη αυτή η χρέωση του 1,5% - «από - έως» - και υπάρχει και για τα διακοσάευρα. Θα τα πούμε εδώ γιατί είμαστε για να λέμε αλήθεια. Όμως, έχω παρέμβει για να αφαιρεθεί. Δεν έχει κάποια λογική. Ρώτησα και υπάρχει πάντως οδηγία της Ένωσης Ελληνικών Τραπεζών γι' αυτό το θέμα.
Ευχαριστώ. Ευχαριστούμε, κύριε Αλεξιάδη. «Απελευθερώνεστε». Και ερχόμαστε τώρα στις δύο ερωτήσεις που θα απαντήσει ο Υπουργός ο κ. Χρήστος Σπίρτζης. Πρώτα θα συζητηθεί η τρίτη με αριθμό 651/11-3-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την ολοκλήρωση του οδικού έργου «Ηράκλειο - Μεσσαρά». Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Επιτρέψτε μου, πριν να μπω στην ερώτηση, να ζητήσω από εσάς να μιλήσετε με το Υπουργείο Υγείας και συγκεκριμένα με τον Υπουργό, προκειμένου να προσέλθει να απαντήσει στην ερώτηση που αφορά την περίπτωση με τον θάνατο της μικρής Μελίνας, απαλλάσσοντας τον Αναπληρωτή Υπουργό, ακόμα κι αν είχε αρμοδιότητα, από την εμπλοκή και για λόγους αυτοπροστασίας του ίδιου, βεβαίως, λόγω συγγενικής σχέσης με πρόσωπο που εμπλέκεται στην υπόθεση. Θα έλεγα, λοιπόν, ο κ. Ξανθός, που είναι και αρμόδιος - γιατί ρώτησα προηγουμένως ποιος δήλωσε κόλλημα και είχαν δηλώσει και οι δύο πράγματι - να προσέλθει να απαντήσει στη συγκεκριμένη ερώτηση που ζητά δίκαιες απαντήσεις. Δεν είναι τίποτα άλλο το θέμα. Εμείς δεν είμαστε ούτε δικαστές ούτε οτιδήποτε άλλο.
Συνέχισε, όμως, τώρα γιατί έφαγες το ένα λεπτό σου. Θα δείξω ανοχή. Προχωράμε. Μεσσαρά είναι αυτή!
Ευχαριστώ, κύριε Πρόεδρε. Κύριε Υπουργέ, χθες είχαμε συνεδρίαση στην Επιτροπή Περιφερειών και είχαμε την τύχη να είναι μαζί μας ο Περιφερειάρχης Κρήτης, ο οποίος ενημέρωσε για την πολιτική και το σχέδιο ανάπτυξης της Περιφέρειας Κρήτης. Προσήλθε και ο Υπουργός Οικονομίας και ενημέρωσε για τα δικά του θέματα και τη συνεργασία. Θα ήταν καλό να ήσασταν κι εσείς χθες, γιατί μεγάλο μέρος των αρμοδιοτήτων του Υπουργείου σας είναι πυλώνες της ανάπτυξης της Κρήτης και θα ήταν πάρα πολύ καλό. Αντ' αυτού, είδα μια ανακοίνωση στον Τύπο, η οποία έχει και θετικό χαρακτήρα και αρνητικό. Ο αρνητικός δεν με αφορά κι αν νομίζετε ότι με αφορά, σας το επιστρέφω. Δεν με αφορούν καθόλου τα σχόλια, τα οποία λέτε για οτιδήποτε άλλο.
Δεν είπα τίποτα για εσάς!
Όμως, έχει ένα θετικό ότι, επιτέλους, μετά από έναν χρόνο απεμπλάκη η γραφειοκρατία και είναι έτοιμο το έργο να ανατεθεί, σύμφωνα με τον νόμο, στον δεύτερο μειοδότη. Αυτό είναι το πολύ θετικό. Θα ήθελα, λοιπόν, συγκεκριμένα - για να δούμε με ποιον τρόπο δεν θα χάσουμε κι άλλο χρόνο, γιατί το έργο δημοπρατήθηκε νομίζω το φθινόπωρο του 2014- να μου πείτε για το έργο αυτό, το οποίο δυστυχώς απεντάχθηκε από το ΕΣΠΑ, αλλά, σύμφωνα με τη διαβεβαίωση της Κυβέρνησης, θα χρηματοδοτηθεί από το Πρόγραμμα Δημοσίων Επενδύσεων, για το 2016 υπάρχει εγγραφή στο Πρόγραμμα Δημοσίων Επενδύσεων και ποιο είναι το ποσό το οποίο έχετε εγγράψει; Το δεύτερο ερώτημα, στο οποίο πρέπει να απαντήσετε, είναι πότε θα υπογραφούν οι συμβάσεις με τον ανάδοχο, γιατί, εντάξει, υπογράψατε κάποια απόφαση που λέει ότι προχωράει η διαδικασία, αλλά αυτό που έχει σημασία για το έργο είναι, βεβαίως, και η υπογραφή της σύμβασης με τον ανάδοχο, ο οποίος θα έχει, απ' ό,τι ενημερώθηκα, ένα χρονοδιάγραμμα τριάντα μηνών, προκειμένου να ολοκληρώσει το έργο. Η ολοκλήρωση αυτού του έργου, κύριε Πρόεδρε, αφορά την ολοκλήρωση ενός βασικού άξονα - δεν χρειάζεται άλλο έργο, αν ολοκληρωθεί αυτό - για το Ηράκλειο και την Κρήτη, που ανήκει στα διευρωπαϊκά δίκτυα. Ευχαριστώ πολύ.
Κύριε Υπουργέ, έχετε τον λόγο.
Ευχαριστώ πολύ. Κύριε Κεγκέρογλου, δεν κλήθηκα χθες στην επιτροπή της Βουλής για να παραστώ. Αν είχα κληθεί, θα ήμουν εκεί. Είχα συνάντηση με τον κύριο περιφερειάρχη, γιατί έχουμε μία στενή συνεργασία, με τους φορείς του πρώτου βαθμού τοπικής αυτοδιοίκησης και με την περιφέρεια, προκειμένου να ξεκολλήσουν τα έργα που έχουμε παραλάβει με τις διαδικασίες που γνωρίζετε και έχουμε αναλύσει πολύ διεξοδικά με την ευκαιρία πολλών επίκαιρων ερωτήσεων και όχι μόνο. Θέλω να σας ενημερώσω, με την ευκαιρία, ότι υπάρχει και δεύτερο έργο - που είχε αντίστοιχη εμπλοκή και ξεμπλοκάρεται τις επόμενες ημέρες - , και προφανώς δίνουμε προτεραιότητα στα έργα που συνδέονται με την παραγωγική ανασυγκρότηση της χώρας. Όχι να κάνουμε έργα για τα έργα, αλλά έργα που βοηθούν τις τοπικές κοινωνίες, βοηθούν στο πώς θα βγούμε από την κρίση. Αυτό το έργο όντως είναι αναγκαίο για την Κρήτη, για την πρωτογενή παραγωγή, για τη μεταφορά των προϊόντων. Επομένως, πρέπει να πούμε για άλλη μία φορά ότι δεν υπήρχε από την πλευρά τη δική μας καμμία ολιγωρία. Υπήρχαν πάρα πολλές εμπλοκές. Όμως, αυτό αναδεικνύει ένα θέμα που θα αντιμετωπίσουμε σε επόμενο σχέδιο νόμου που έρχεται και έχει δοθεί σε διαβούλευση, σε σχέση με τις διαδικασίες που τηρούνται και τον τρόπο που γίνονται τα δημόσια έργα. Θεωρώ, λοιπόν, πολύ θετική αυτήν την εξέλιξη, κύριε Πρόεδρε και δεν έχω να πω κάτι άλλο. Δεν σε αφορά, Βασίλη μου, αυτό που βγάλαμε. Άλλοι έβγαζαν ανακοινώσεις ότι ερχόμουν στην Κρήτη για να κάνω ταξίδι ή ότι καθυστερούμε το έργο και δεν θα γίνει ποτέ. Εάν δεις και τα Πρακτικά της επίκαιρης ερώτησης και τις απαντήσεις που σου έδωσα τον Γενάρη, ήταν σε αυτό το πλαίσιο που μιλάμε και σήμερα. Για να απαντήσω σε αυτό που ρώτησες, βεβαίως, υπάρχουν πιστώσεις, έχουν εγκριθεί από το Πρόγραμμα Δημοσίων Επενδύσεων και έχουν ενταχθεί 30 εκατομμύρια ευρώ από τα 45 εκατομμύρια που είναι το έργο.
Είπατε 30 εκατομμύρια;
Μάλιστα. Γι' αυτήν τη χρονιά, για το 2016. Άρα νομίζω ότι δεν υπάρχει κανένα απολύτως πρόβλημα. Σε ό,τι αφορά το πότε θα υπογραφεί η σύμβαση, εμείς θα πιέσουμε τις υπηρεσίες όσο περισσότερο μπορούμε. Ελπίζω τα χρονικά διαστήματα που δίνει τυπικά ο νόμος να μην ξεπεραστούν και να υπογραφεί το συντομότερο δυνατό από τον αντίστοιχο οργανισμό που χειρίζεται το θέμα.
Ευχαριστώ, κύριε Υπουργέ. Κύριε Κεγκέρογλου, έχετε τον λόγο για τη δευτερολογία σας. Τα νέα ήταν σχετικά καλά.
Για να αποφύγουμε παρερμηνείες, θα πω - και συμβουλευτείτε τον συνεργάτη σας - ότι το έργο είναι προϋπολογισμού 47 εκατομμυρίων και με την έκπτωση είναι 30 εκατομμυρίων. Επομένως, το Πρόγραμμα Δημοσίων Επενδύσεων πρέπει να επενδύσει 30 εκατομμύρια ευρώ. Επειδή όμως το έργο προβλέπεται να υλοποιηθεί σε τριάντα μήνες και τα 30 εκατομμύρια δεν είναι δυνατόν να απορροφηθούν μέσα στο 2016, ρωτάω, συγκεκριμένα, το 2016 πόσα χρήματα προβλέπονται στο Πρόγραμμα Δημοσίων Επενδύσεων και εάν έχει εκδοθεί η απόφαση για τη συγκεκριμένη πρόβλεψη. Το δεύτερο που θέλω να με ενημερώσετε για το συγκεκριμένο έργο είναι πότε θα υπογραφούν οι συμβάσεις με τον ανάδοχο. Αυτό έχει σημασία. Τότε αρχίζει το έργο, που τρέχουν οι ημερομηνίες για το πότε πρέπει να εγκατασταθεί και τότε τρέχουν οι ημερομηνίες για τους τριάντα μήνες. Εάν δηλαδή κάνει έξι μήνες - για παράδειγμα, μιλώντας θεωρητικά - να υπογραφεί η σύμβαση με τον ανάδοχο, σημαίνει ότι πάμε στους τριάντα έξι μήνες από τους τριάντα. Έτσι, λοιπόν, εάν απαντηθούν αυτά, θα έχουμε ένα σταθερό χρονοδιάγραμμα, για να μπορέσουμε να δούμε την ολοκλήρωση αυτού του έργου. Το δεύτερο έργο, στο οποίο αναφερθήκατε - πιστεύω ότι είναι το τμήμα Πάνορμος - Εξάντης - , θεωρώ ότι και αυτό θα προχωρήσει το επόμενο χρονικό διάστημα. Θα το παρακολουθήσουμε. Για το συγκεκριμένο έργο δεν έχει εκδοθεί απόφαση. Όμως, το συγκεκριμένο έργο έχει και ένα πλεονέκτημα: Δεν απεντάχθηκε από το ΕΣΠΑ, οπότε δεν έχει τον κίνδυνο που είχε το έργο στο τμήμα Ηράκλειο - Μεσσαρά. Εάν είστε έτοιμος, μπορείτε σήμερα να μου απαντήσετε στο θέμα που συζητήσαμε και στις 7 Γενάρη. Δεν εκδώσατε ποτέ την ΚΥΑ, ούτε εσείς ούτε ο προκάτοχός σας για τον ν.4313, που προέβλεπε τη δυνατότητα να καλυφθούν οι χρηματοδοτικές ανάγκες του Οργανισμού Ανάπτυξης Κρήτης, που προήλθαν από τις πρόσθετες αρμοδιότητες που ανέλαβε ο οργανισμός. Παρ' όλα αυτά, ο οργανισμός προσπαθεί. Με την ένταξη δε και του Αποσελέμη, του μεγάλου έργου αλλά και των άλλων έργων, μπορεί να αποκτήσει οικονομική αυτοδυναμία. Και αυτό είναι κάτι πάρα πολύ θετικό για τον ίδιο τον οργανισμό. Σε αυτό που έχετε κάνει σφάλμα, πρέπει να σας πω, είναι ότι ενώ κατεβήκατε αρκετές φορές στην Κρήτη και συζητήσατε με τις αρχές για διάφορα έργα, δεν συνεργαστήκατε με τη διοίκηση του ΟΑΚ. Και δέκα πέντε μήνες είναι πολλοί, για να μην συνεργάζεται ο Υπουργός με τη διοίκηση του οργανισμού που εποπτεύει. Είναι πάρα πολλοί. Κατανοώ ότι η διοίκηση αυτή δεν είναι αρεστή ή εν πάση περιπτώσει δεν είναι αυτή με την οποία θα θέλατε να συνεργαστείτε, όμως, δεν πρέπει να πληρώνει το μάρμαρο η Κρήτη και η ανάπτυξη. Αλλάξτε την! Ή συνεργαστείτε ή αλλάξτε την. Από ό,τι γνωρίζω, οι παρασκηνιακές αλλά και οι επί της σκηνής - δεν είναι θέμα παρασκηνιακών - διαβουλεύσεις έχουν κρατήσει πάρα πολύ καιρό. Δείτε τι θα κάνετε, ούτως ώστε να αποκτήσει ο οργανισμός την απαραίτητη συνεργασία και βέβαια να δώσετε τις αντίστοιχες χρηματοδοτήσεις που οφείλονται, ούτως ώστε να προχωρήσει τα έργα και όλο τον σχεδιασμό ο οποίος είναι απαραίτητος για την ανάπτυξη της Κρήτης. Ευχαριστώ.
Ορίστε, κύριε Υπουργέ, έχετε τον λόγο. Απαντάτε στην ερώτηση που είναι κατατεθειμένη και εφόσον επιθυμείτε και στην επιπλέον που έθεσε ο φίλος κ. Κεγκέρογλου.
Να καταθέσω - το έχουμε ξανακαταθέσει, έχει αποσταλεί στη Βουλή στο Γραφείο Κοινοβουλευτικού Ελέγχου - τα οικονομικά στοιχεία του έργου. [[Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς έχουμε εντάξει στον ΚΔΕ 30 εκατομμύρια, οπότε μπορείτε να ενημερωθείτε.
Για το 2016;
Ναι, για το 2016 είναι όλα και να σας πω γιατί. Προβλέπεται αυτό γιατί στην υπογραφή της σύμβασης ζητείται από τον ανάδοχο αναλυτικό χρονοδιάγραμμα του έργου, οπότε μπορεί πραγματικά να απορροφήσει πολύ περισσότερα μέσα στο 2016. Όταν υπογραφεί, θα ξέρουμε και ακριβώς το ποσό που θα απορροφηθεί από τον ΚΔΕ, για να αποδεσμεύσουμε - γιατί τώρα έχουμε δεσμεύσει όλο το ποσό - τα χρήματα που θα απορροφηθούν ή που δεν προβλέπεται να απορροφηθούν. Το δεύτερο που θέλω να σας αναφέρω - και δεν χρειάζεται να τις καταθέσουμε στη Βουλή - είναι δηλώσεις Βουλευτών Ηρακλείου που λένε ότι εγώ ήρθα εκδρομή στο Ηράκλειο, οπότε δεν αφορά εσάς, έτσι, για να πεισθείτε για αυτό. Με την ευκαιρία, κύριε Πρόεδρε, θέλω να πω ότι δυστυχώς έχουμε κληθεί σε μία πάρα πολύ δύσκολη περίοδο για τη χώρα, για τα οικονομικά της, να χειριστούμε πάρα πολλές υποχρεώσεις που έχουν προκύψει από παλιές «αμαρτίες» στα δημόσια έργα. Όσον αφορά τον ΟΑΚ, το έχουμε προωθήσει και σήμερα ή αύριο μπαίνει νέα διοίκηση. Δεν έχετε, κύριε Κεγκέρογλου, λόγο να καλύψετε την παλιά διοίκηση. Υπάρχουν - πραγματικά, κατά τη γνώμη μου - πολύ μεγάλες ευθύνες για τον τρόπο που διοικούταν ο ΟΑΚ. Δεν μπορεί ένας οργανισμός που έχει συγκεκριμένο σκοπό να αφήνει απλήρωτα 3,5 και 4 εκατομμύρια ευρώ λογαριασμούς στη ΔΕΗ ή να κινδυνεύει όλος ο Νομός Χανίων να μείνει χωρίς υδροδότηση, προκειμένου να καλύπτει άλλες ανάγκες. Τρεις φορές έχει σωθεί η κατάσταση από το Υπουργείο. Δεν θέλω να κάνουμε αυτήν την κουβέντα με την ευκαιρία αυτής της συζήτησης. Μπορούμε - αν θέλετε - να κάνουμε μία αναλυτική κουβέντα για το πώς κινήθηκε ο ΟΑΚ τα τελευταία χρόνια και αν μπορεί αξιόπιστα να καλύψει το βάρος που του ανατέθηκε. Όμως, δεν είναι οικονομικό το πρόβλημα. Άλλο είναι το πρόβλημα. Δεν μπορούμε να έχουμε είκοσι διαφορετικά σημεία για το πώς γίνονται τα έργα, από ποιον γίνονται και τι έργα γίνονται. Ο Οργανισμός Ανάπτυξης Κρήτης πρέπει να έχει συγκεκριμένο στόχο και σκοπό. Υπάρχει η περιφέρεια, υπάρχουν οι δήμοι, υπάρχει και το Υπουργείο. Όταν πάνε κάποιοι να κάνουν άλλες δομές, για να το εκμεταλλευθούν τοπικά - και μιλάω για τα Χανιά - προκύπτουν άλλου είδους προβλήματα. Ευχαριστώ πολύ.
Φθάνουμε στην τελευταία, αλλά ενδιαφέρουσα επίκαιρη ερώτηση, τη δωδέκατη με αριθμό 629/7-3-2016 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υποδομών, Μεταφορών και Δικτύων, σχετικά με την αποπεράτωση του Ελληνικού Σχολείου του Μονάχου. Ορίστε, κύριε Δημοσχάκη, έχετε τον λόγο.
Κύριε Πρόεδρε, με τον εξαίρετο συνάδελφο Γιώργο Ουρσουζίδη της κυβερνητικής παράταξης που κάθεται δίπλα μου ταξιδέψαμε πρόσφατα στο Μόναχο, προσκεκλημένοι της ελληνικής εκεί κοινότητας και απεσταλμένοι του ελληνικού Κοινοβουλίου, ο ίδιος ως τέκνο Έλληνα της Γερμανίας και ο ομιλών ως Τομεάρχης Απόδημου Ελληνισμού της Νέας Δημοκρατίας. Η εικόνα δύο Βορειοελλαδιτών Βουλευτών δείχνει το διακομματικό, αλλά και το εθνικό ενδιαφέρον μας για το σχολικό συγκρότημα που χτίζεται στην πρωτεύουσα της Βαυαρίας. Άλλωστε, με πνεύμα εθνικής ομάδας επισκεφθήκαμε τους εκεί Έλληνες και με πνεύμα εθνικής ομάδας καθόμαστε στο ελληνικό Κοινοβούλιο, για να αναδείξουμε κοινοβουλευτικά το πρόβλημα του σχολικού συγκροτήματος του Μονάχου. Κύριε Υπουργέ, η ελληνική κοινότητα του Μονάχου αποτελεί σημαντικό πυλώνα του ελληνισμού στο εξωτερικό. Οι Έλληνες του Μονάχου διαφημίζουν την πατρίδα στις τοπικές τους κοινότητες και αντιπροσωπεύουν την ελληνική παιδεία και τον ελληνικό πολιτισμό. Στο πλαίσιο της στήριξης των ελληνικών σχολείων - δημοτικό, γυμνάσιο και λύκειο - στο Μόναχο το ελληνικό κράτος καταβάλλει κάθε χρόνο 1,2 εκατομμύρια ευρώ για την κάλυψη δαπανών ενοικίων των αμιγώς ελληνικών σχολείων, όπου φοιτούν εκατοντάδες ελληνόπαιδα. Το 1991, η τότε κυβέρνηση της Νέας Δημοκρατίας ξεκίνησε διαδικασίες ανέγερσης ενός ιδιόκτητου από το ελληνικό κράτος σχολικού συγκροτήματος με σύγχρονες και επαρκείς υποδομές. Οι διεργασίες καρποφόρησαν το 2001, οπότε και το ελληνικό δημόσιο αγόρασε με ευνοϊκούς όρους κατά ευγενική παραχώρηση του Δήμου Μονάχου οικόπεδο, το οποίο παραχωρήθηκε στο Υπουργείο Παιδείας. Αυτό με τη σειρά του ανέθεσε στις Κτιριακές Υποδομές Α.Ε., τον τότε Οργανισμό Σχολικών Κτηρίων, τον γνωστό ΟΣΚ, την κάλυψη των αναγκών του ελληνικού σχολείου του Μονάχου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το οικόπεδο αγοράστηκε με ρήτρα αναστροφής της πώλησης, αν δεν ολοκληρωνόταν το έργο σε εύλογο χρονικό διάστημα σύμφωνα με το πρόγραμμα, ακριβώς λόγω του συγκεκριμένου σκοπού και των ευνοϊκών όρων. Η ρήτρα αυτή ενεργοποιήθηκε εν τέλει από τον Δήμο Μονάχου λόγω μη αποπεράτωσης του έργου, με κίνδυνο να απωλέσουμε τη δυνατότητα να δημιουργήσουμε στο φιλελληνικό Μόναχο ένα ελληνικό εκπαιδευτικό και πολιτιστικό ίδρυμα, δηλαδή μία μόνιμη ελληνική πολιτιστική παρουσία στην καρδιά της Βαυαρίας ειδικότερα και της Γερμανίας γενικότερα. Στην περίπτωση αυτή, πέρα από το τεράστιο πολιτικό κόστος, θα προκαλείτο τεράστια ζημία και για το ελληνικό δημόσιο περίπου 13 εκατομμυρίων ευρώ, αφού θα χάναμε το οικόπεδο και τις μέχρι στιγμής δαπάνες οικοδομής. Αυτήν τη στιγμή και μετά από σειρά ενεργειών της ελληνικής κοινότητας Μονάχου, σε συνεργασία με την ελληνική Κυβέρνηση, μία προσπάθεια η οποία ξεκίνησε επί της προηγούμενης κυβέρνησης, το έργο βρίσκεται σε διαδικασία ανέγερσης, με σειρά προβλημάτων όμως στη χρηματοδότηση. Να σημειώσουμε πως η συνολική δαπάνη του έργου, κύριε Πρόεδρε, για την ελληνική πλευρά δεν ξεπερνά τα 7 εκατομμύρια ευρώ επί συνόλου 26 εκατομμυρίων, δηλαδή μόλις το 30% του συνολικού κόστους. Το υπόλοιπο χρηματοδοτείται από τη Βαυαρική Κυβέρνηση. Η ελληνική συμμετοχή μπορεί να αποσβεστεί σε σύντομο χρονικό διάστημα, εντός ακόμη και πενταετίας, λόγω της εξοικονόμησης των ενοικίων που προαναφέραμε. Οι Έλληνες του Μονάχου παρακολουθούν με αγωνία τη διακοπτόμενη πορεία το έργου, το οποίο θα αποτελέσει εχέγγυο της δυναμικής παρουσίας του ελληνισμού στην περιοχή. Μετά και από ενέργειες της δικής σας Κυβέρνησης δόθηκαν ορισμένες παρατάσεις σε σχέση με την ενεργοποίηση της ρήτρας. Μέχρι τον Σεπτέμβριο του 2017 πρέπει να έχει αποπερατωθεί πλήρως το σχολικό συγκρότημα, ενώ μέχρι την 30η Ιουνίου τρέχοντος έτους πρέπει να ολοκληρωθούν οι εργασίες σκυροδέματος. Με βάση τα παραπάνω ερωτάσθε αν σκοπεύει το Υπουργείο να αποδεσμεύσει τα απαραίτητα κονδύλια ή να έρθει σε σχετική συνεννόηση με τη Βαυαρική Κυβέρνηση για διευθέτηση νεότερης συμφωνίας για την αποπεράτωση του έργου αυτού και να προσφέρει τη μέγιστη δυνατή τεχνική και οικονομική στήριξη στον σκοπό αυτό. Οι Έλληνες του Μονάχου γνωρίζουν πολύ καλά τις δυσκολίες που περνά αυτήν τη στιγμή η πατρίδα. Μας το δήλωσαν και στους δύο Βουλευτές που ήμασταν εκεί. Και δεσμευτήκαμε ότι θα καθόμασταν στα ίδια έδρανα προκειμένου να αναδείξουμε το δίκαιο αίτημά τους, αλλά και την αγωνία τους ταυτόχρονα. Ευχαριστώ, κύριε Πρόεδρε.
Όπως καταλάβατε, κύριε Υπουργέ, άφησα να περάσουν έξι λεπτά, γιατί πρέπει να σας πω ότι από το 1990, που είμαι εγώ μέσα σε αυτήν την Αίθουσα, δεν έχω ξαναδεί την εικόνα δύο Βουλευτές, ένας κυβερνητικός και ένας της Αντιπολίτευσης, να υπερασπίζονται από κοινού ένα θέμα και μάλιστα τέτοιου είδους. Είναι κάτι που τιμά και τον κ. Ουρσουζίδη και τον φίλο και συνάδελφό μου κ. Δημοσχάκη. Και μη διανοηθείτε ότι θα βγείτε της Αιθούσης, αν δεν απαντήσετε απολύτως ξεκάθαρα στο αίτημα. Θα κλειδώσω την πόρτα! Κύριε Υπουργέ, έχετε τον λόγο.
Η απάντηση στα ερωτήματα που έβαλε ο κ. Δημοσχάκης είναι πάρα πολύ σύντομη. Υπογράφηκε η έγκριση ένταξης στο ΠΔΕ του 2016 για το υπόλοιπο ποσό των 5 εκατομμυρίων ευρώ που απομένουν για την ολοκλήρωση του έργου για το 2016. Θα το καταθέσω στα Πρακτικά για να το έχετε. Είναι άλλωστε ευχάριστο. [[Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με την ευκαιρία θα ήθελα να δώσω και εγώ συγχαρητήρια στον κ. Δημοσχάκη και τον κ. Ουρσουζίδη, όχι μόνο γιατί κάθονται μαζί, αλλά γιατί ο κ. Δημοσχάκης, σε αντίθεση με άλλους συναδέλφους μας, καταθέτει συνήθως σοβαρές επίκαιρες ερωτήσεις και δεν διστάζει να λέει την αλήθεια για να αναδεικνύεται και στο Κοινοβούλιο και στον ελληνικό λαό τι πραγματικά συμβαίνει και πού πρέπει, σαν χώρα και σαν πολιτικό σύστημα, να κινηθούμε. Και εξηγούμαι. Το 1991 ξεκίνησε η ιδέα και όλη αυτή η ιστορία, όπως αναγράφεται στην επίκαιρη ερώτηση, με την Κυβέρνηση της Νέας Δημοκρατίας, για την ανέγερση ενός ιδιόκτητου από το ελληνικό κράτος σχολικού συγκροτήματος. Οι διαδικασίες καρποφόρησαν το 2001 και το έργο ανατέθηκε το 2014, είκοσι τρία χρόνια μετά, με ό,τι αυτό σημαίνει για όλους μας. Δεν βγαίνουμε έτσι από την κρίση, ούτε μπορούμε να έχουμε συνθήκες διαφάνειας…
Σίγουρα δεν μας φταίει η τρόικα γι' αυτό.
Ναι, γι' αυτό δεν φταίει κανένας. Εμείς φταίμε ως χώρα και οι διαδικασίες που βάζουμε. Κι εκεί πρέπει να γίνει προσπάθεια για να εξορθολογήσουμε όλο το σύστημα και τη διαφάνεια και το κόστος των δημόσιων έργων. Ευχαριστώ πολύ.
Ωραία. Αν υπάρχει δευτερολογία, έχετε τον λόγο, κύριε Δημοσχάκη.
Υπάρχει δευτερολογία. Και για λόγους ιστορικούς, θα ήθελα να καταθέσουμε από κοινού με τον κύριο συνάδελφο στα Πρακτικά της Βουλής και ταυτόχρονα σε εσάς σημερινή φωτογραφία από δορυφόρο, σε ό,τι αφορά την πρόοδο των εργασιών. Είπατε ότι υπογράφτηκε. Δεν μας είπατε, όμως, αν εκταμιεύθηκε. Με συγχωρείτε πολύ, γιατί έχουν σημασία και οι λέξεις. Η καθυστέρηση, πράγματι, οφείλεται στις παραλείψεις πολλών κυβερνήσεων, όπως προείπατε, και ιστορικά. Και πράγματι η προηγούμενη Κυβέρνηση και η δική σας μέχρι στιγμής έχουν δείξει την απαραίτητη ευαισθησία. Έλαχε σε εσάς να έχετε την ευκαιρία να συνδέσετε το όνομά σας με την ολοκλήρωση ενός από τα σημαντικότερα ελληνικά έργα υποδομής εκτός Ελλάδος. Η αγωνία μας με τον κ. Ουρσουζίδη είναι, έχοντας πίστη σε όσα είπατε ότι υπογράφτηκε, να έχουμε και τη γρήγορη εκταμίευση, γιατί είναι το μέγα ζητούμενο. Οπότε είναι σημαντικό να ακουστεί από τα πλέον αρμόδια χείλη ένας σαφής προγραμματισμός και για το υπόλοιπο του έργου. Το έχουμε ανάγκη και άλλωστε, ο κύριος Πρόεδρος δεσμεύτηκε. Οι Έλληνες του εξωτερικού πραγματικά αποτελούν ένα αναξιοποίητο κεφάλαιο και ορθώς διεκδικούν σεβασμό και ενέργειες από τη μητέρα πατρίδα. Γι' αυτό, κύριε Υπουργέ, σας ζητούμε, εκ μέρους των Ελλήνων της Βαυαρίας, αλλά και όλων των Ελλήνων των εξωτερικού, συμβολικά να τελειώσετε το σχολικό συγκρότημα. Και σας καταθέτω και το σχετικό σημείωμα. [[Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά την προαναφερθείσα φωτογραφία και το προαναφερθέν έγγραφο, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είμαι βέβαιος πως έχετε κάθε διάθεση και θα καταβάλλετε κάθε προσπάθεια για να πετύχετε, όχι μόνο τώρα, προσωρινά, σε ό,τι αφορά το σκυρόδεμα, αλλά και την αποπεράτωση όλων των έργων. Σε αυτό το σημείο, θα ήθελα να σας καταστήσω σαφές πως εγώ θα βρίσκομαι στο πλευρό των ομογενών μας, αλλά και της Κυβέρνησης, σε κάθε παρόμοια περίπτωση που αφορά υποδομές ελληνικών συμφερόντων στο εξωτερικό, αλλά και στο πλευρό των ομογενών μας για έργα υποδομής στο εσωτερικό της χώρας. Οι περισσότεροι που διαβιούν στην περιοχή του Μονάχου και της Γερμανίας είναι βορειοελλαδίτες. Ένας πολύ μεγάλος αριθμός εξ αυτών κατάγονται από τον Έβρο και τη Θράκη και μάλιστα, από το χωριό μου. Έχουν παράπονα για τον κάθετο άξονα Αρδανίου - Αλεξανδρούπολης μέχρι Ορμένιο. Παρακολουθούν μάλιστα το έργο αυτό με τηλεφωνήματα που κάνουν στους συγγενείς τους. Μας θίγει και μας ενοχλεί η εγκατάλειψη από το κεντρικό κράτος. Παρακαλώ θερμά να σκύψετε πάνω σε αυτό το έργο, διότι δεσμεύτηκα έναντι αυτών που γνωρίζουν ότι σήμερα μιλάμε εδώ ότι θα το αναδείξω εκ νέου. Ευχαριστώ, κύριε Πρόεδρε, κι εσάς, κύριε Υπουργέ.
Κύριε Υπουργέ, έχετε τον λόγο. Είδα τον τρόπο που πήγατε να σηκωθείτε και άρα καλό νέο θα πείτε. Και θα σας εκμεταλλευθώ κι εγώ λίγο. Πιστεύοντας στην αποτελεσματικότητα του μηχανικού, πρώην Προέδρου του ΤΕΕ και του πολιτικού σήμερα, σας λέω ότι δεν έχει λυθεί το θέμα της δωρεάν μετακίνησης των ενστόλων στην Αττική.
Ναι, θα το πω.
Παρακαλώ πολύ κυνηγήστε το γιατί το άλλο Υπουργείο τα ρίχνει σε εσάς, πρέπει να ξέρετε. Έχετε τον λόγο.
Κύριε Δημοσχάκη, για να εκταμιευθούν τα χρήματα θα έπρεπε να υπάρχει εγγραφή στο ΠΔΕ. Από εδώ και πέρα, είναι διαδικαστικό το θέμα μεταξύ του αναδόχου και των Κτηριακών Υποδομών Α.Ε.. Υπήρχαν λογαριασμοί που δεν είχαν πληρωθεί, ύψους 1.038.544 ευρώ. Σας λέω και συγκεκριμένα νούμερα. Από εκεί και πέρα, υπήρχαν και αιτήματα για αποζημιώσεις του εργολάβου, όπου εκεί η υπηρεσία πρέπει να δει τι είναι νόμιμο, τι όχι σε σχέση με αυτά που ζητάει ο εργολάβος και να γίνουν οι απαραίτητες εκταμιεύσεις. Το θέμα είναι ότι τα χρήματα υπάρχουν για να ολοκληρωθεί το έργο και θα σας δώσω και την απάντηση από το γραφείο Κοινοβουλευτικού Ελέγχου, επίσης, που το πιστοποιεί και υπάρχει και η δέσμευση της Υπηρεσίας. Προφανώς, αυτό είναι ένα από τα πολλά έργα που είχαν προβλήματα, όπως και το δεύτερο που λέτε. Το δεύτερο, όμως, εντάσσεται σε άλλη κατηγορία έργων. Είναι στα έργα που είχαν φτιάξει έναν γόρδιο δεσμό γύρω από αυτά για να λυθούν και να προχωρήσουν. Είναι η αντίστοιχη περίπτωση με το Μετρό της Θεσσαλονίκης, με τα έργα της Παραϊόνιας. Μιλώ για τον κάθετο άξονα. Πιστεύω ότι ένα, ένα και αυτά παίρνουν τον δρόμο τους. Όπως πήρε τον δρόμο του και το μετρό της Θεσσαλονίκης και τα έργα της Παραϊόνιας, θα ολοκληρωθεί και αυτό. Όντως, δεν μπορούν αυτά τα έργα εδώ και δεκαετίες να ταλαιπωρούν τους πολίτες και να κοστίζουν πολύ περισσότερο από αυτά που είχαν προβλεφθεί λόγω αυτών των καθυστερήσεων. Κύριε Πρόεδρε, υπάρχει μία πολύ στενή συνεργασία. Δεν τα ρίχνει το άλλο Υπουργείο σε μας. Μάλλον από κοινού αλλού θα τα ρίξουμε.
Το έχω καταλάβει. Εγώ σας ρίχνω το μπαλάκι τώρα.
Υπάρχει μία συμφωνία των δύο Υπουργείων και μία συμφωνία με τον Οργανισμό Αστικών Συγκοινωνιών Αθήνας, προκειμένου να προχωρήσει η σύμβαση. Γιατί; Διότι και φορείς των αστικών συγκοινωνιών της Αθήνας έχουν ζητήσει συγκεκριμένο έργο από την Ελληνική Αστυνομία για τη φύλαξη των σταθμών μετρό, για την προστασία από ανεπιθύμητες ενέργειες στο τραμ ή στους οδηγούς των λεωφορείων και για τους πολίτες και για τους εργαζόμενους και αυτές οι υπηρεσίες…
Αντισταθμιστικά οφέλη, ας το πούμε έτσι.
Όχι, θα είναι συγκεκριμένα, είναι κοστολογημένα και είναι σχεδιασμένο πόσοι αστυνομικοί θα μπουν στην υπηρεσία των αστικών συγκοινωνιών και τι θα προσφέρουν έναντι αυτού οι αστικές συγκοινωνίες, ώστε να λυθεί το πρόβλημα. Υπάρχει μία συγκεκριμένη διαδικασία με το Γενικό Λογιστήριο του Κράτους. Αυτό πρέπει να λυθεί για να ολοκληρωθεί η σύμβαση.
Επειδή είστε, όμως, πρακτικός άνθρωπος, μη φτάσουμε τον Σεπτέμβριο και πούμε ότι το λύσαμε και έχουν φύγει εννιά μήνες. Σας ευχαριστώ πολύ, κύριε Υπουργέ και για την παρουσία σας…
Και εγώ σας ευχαριστώ.
Και εσάς, κύριοι συνάδελφοι. Δώσατε ωραία εικόνα σε μία άδεια Βουλή. Ολοκληρωθείσης της συζητήσεως των επικαίρων ερωτήσεων, κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.50΄ λύεται η συνεδρίαση για τη Δευτέρα 21 Μαρτίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση επίκαιρης επερωτήσεως, σύμφωνα με την ημερήσια διάταξη που έχει διανεμηθεί.